Warga Nigeria saman kerajaan RM4 juta kerana tahan secara salah

SHAH ALAM: Seorang bapa warga Nigeria menuntut pampasan RM4 juta berhubung penahanannya yang didakwa menyalahi undang-undang selama 40 hari, di Mahkamah Shah Alam, di sini.

Simon Adavize Momoh, 35, memfailkan writ saman di mahkamah berkenaan, tiga hari lalu, dengan menamakan Ketua Pengarah Imigresen, Ketua Pengarah Penjara, Menteri Dalam Negeri dan kerajaan Malaysia sebagai defendan pertama hingga keempat.

Peguam Momoh, V Vemal Arasan ketika dihubungi mengesahkan memfailkan tindakan sivil terhadap penahanan 40 hari warga Nigeria itu bermula dari 15 Mac hingga 23 April 2021.

Menurut pernyataan tuntutan saman sivil, plaintif berhujah bahawa penahanannya didakwa menyalahi undang-undang mengikut Seksyen 35 Akta Imigresen 1959/63 sedangkan dia mempunyai visa yang sah.

Plaintif mendakwa Perkara 5(4) Perlembagaan Persekutuan menjelaskan bahawa apabila seseorang bukan warganegara ditangkap, dia hendaklah dihadapkan ke hadapan majistret dalam tempoh 14 hari dan tidak boleh ditahan lanjut tanpa perintah majistret.

“Bagaimanapun, plaintif mengakui bahawa sepanjang tempoh penahanan/penjara yang menyalahi undang-undang itu, plaintif tidak pernah dikemukakan di hadapan majistret,” katanya.

Plaintif berhujah bahawa percubaan pihak berkuasa untuk membatalkan visanya adalah “hukuman” atas kesalahan terdahulu di bawah Akta Trafik Jalan 1987, yang sebelum ini dia telah didakwa di mahkamah dan mengaku bersalah atas pertuduhan itu pada 15 Mac 2021.

Plaintif mendakwa perintah pengusirannya adalah tidak sah kerana ia bukan dibuat atas sebab kesalahan imigresen tetapi sebaliknya atas kesalahan trafiknya.

Plaintif turut berhujah bahawa penahanan itu juga tidak sah kerana pihak berkuasa tidak memaklumkan alasan penahanannya sehingga hari ke-31, iaitu pada 16 April 2021, apabila pihak berkuasa memaklumkan perkara berkenaan kepada peguamnya.

“Perkara 5(3) (Perlembagaan Persekutuan) menyatakan bahawa seseorang yang ditangkap harus dimaklumkan secepat mungkin tentang alasan penahanannya,” kata plaintif.

Menerusi tuntutan mahkamah itu, plaintif menuntut ganti rugi am RM2 juta bagi penahanan 40 hari yang tidak sah, dengan setiap hari dikira pada kadar RM50,000.

Dia turut menuntut RM1 juta untuk kesakitan, penderitaan, tekanan emosi dan keperitan mental.

Selain itu, plaintif turut menuntut ganti rugi teladan RM1 juta, ganti rugi khas RM3,925.31, faedah lima peratus ke atas ganti rugi yang diberikan oleh mahkamah yang akan dikira mulai 15 Mac 2021 sehingga tarikh penyelesaian penuh, kos dan apa-apa relif lain yang difikirkan sesuai oleh mahkamah.

Tindakan sivil itu ditetapkan untuk pengurusan kes di Mahkamah Tinggi Shah Alam pada 9 Februari ini.

Untuk rekod, sepanjang 10 tahun menetap di Malaysia, Momoh ditahan selama 40 hari yang dikaitkan dengan kesalahan lalu lintas pada 2021, serta percubaan pihak berkuasa untuk menghantarnya pulang dengan membatalkan visa pasangannya (pas lawatan sosial).

Dia yang berkahwin dengan perempuan rakyat Malaysia itu, sebelum ini berjaya membatalkan mendapat perintah mahkamah untuk membatalkan kedua-dua penahanan dan pengusiran berkenaan.

Pas Momoh telah diperbaharui sehingga 27 Jan 2025, dan pasportnya diperbaharui sehingga 14 Dis 2027.

Author

Tun Puteh Wanti

View all posts

View all posts


Polis tumpaskan geng samun berkumpulan di Kedah

ALOR SETAR: Polis menumpaskan satu kumpulan jenayah terancang yang aktif menjalankan kes samun dan kekerasan yang melibatkan kerugian RM700,000 selepas menahan 14 individu di beberapa lokasi di sekitar negeri ini pada 13 Januari lepas.

Ketua Polis Kedah, Datuk Wan Hassan Wan Ahmad berkata, kesemua individu terbabit terdiri daripada 11 lelaki dan tiga wanita warga tempatan yang berumur antara 17 hingga 59 tahun ditahan sepasukan anggota daripada Jabatan Siasatan Jenayah (JSJ) Kedah kira-kira pukul 6 petang.

“Satu operasi khas telah dijalankan sejak tiga bulan lepas bagi mengesan kumpulan jenayah terancang yang aktif melakukan kes samun dan kekerasan di sekitar Kedah dan negeri yang bersempadan.

“Hasil siasatan awal mendapati, dengan penahanan kesemua suspek ini, pasukan JSJ berjaya menyelesaikan kes samun yang melibatkan kerugian hampir RM700,000,” katanya dalam kenyataan di sini, hari ini.

Beliau berkata, hasil semakan rekod lampau juga mendapati ada beberapa suspek merupakan orang yang dikehendaki polis melibatkan kes samun dan dadah.

“Polis turut berjaya merampas kembali barangan peribadi milik mangsa samun yang terdiri daripada telefon bimbit, barang kemas, wang tunai serta pelbagai jenis senjata tajam dan tujuh kenderaan yang digunakan untuk melakukan samun. Kesemua rampasan dianggarkan bernilai RM200,000.

“Polis turut menyerbu premis pajak gadai dan merampas kembali barang kemas milik mangsa. Polis tidak akan berkompromi dengan penjual atau pembeli barangan kemas yang membantu mana-mana pihak yang dalam pengetahuannya adalah hasil kegiatan jenayah,” katanya.

Wan Hassan berkata, kesemua suspek ini menggunakan modus operandi dengan menyasarkan rumah yang terasing jauh, melakukan samun pada awal pagi secara berkumpulan dan bersenjatakan parang.

“Kes disiasat mengikut Seksyen 395/397 Kanun Keseksaan. Polis berharap masyarakat dapat terus menyalurkan maklumat bagi membantu memerangi jenayah di Kedah,” katanya. – BERNAMA


Calon DUN Jeram harap wujud muafakat BN-PH di Kuala Selangor

KUALA LUMPUR: Ketua UMNO Bahagian Kuala Selangor, Datuk Jahaya Ibrahim berjanji akan memberi sokongan padu kepada semua calon Pakatan Harapan (PH) yang bertanding pada Pilihan Raya Negeri (PRN) Selangor.

Pada masa sama, Jahaya turut mengharapkan PH akan berbuat perkara sama kepada semua calon UMNO yang dipertaruhkan.

Beliau yang diumumkan bertanding merebut kawasan Dewan Undangan Negeri (DUN) Jeram, Selangor akan melakukan beberapa perjumpaan dengan ketua dan ahli cawangan UMNO, bagi membincangkan tentang strategi kemenangan.

Selain itu, beliau berharap dapat mengekalkan jumlah undi sama seperti diperoleh Tengku Datuk Seri Zafrul Tengku Aziz dan Datuk Seri Dr Dzulkefly Ahmad pada Pilihan Raya Umum ke-15 (PRU15).

“Tapi kalau kita campurkan, bukan kita menang mudah tapi boleh menang. Cuma kita nak dapatkan kerjasama kepimpinan BN dan PH di Kuala Selangor,” katanya selepas majlis pengumuman calon BN PRN di Pusat Dagangan Dunia Putra (WTC) di sini pada Jumaat.

Pada PRU15, Tengku Zafrul yang juga Ahli Majlis Kerja Tertinggi (MKT) UMNO gagal merebut kawasan Parlimen di Kuala Selangor, selepas penyandang Datuk Seri Dr Dzulkefly Ahmad dari PH berjaya mempertahankan kerusi itu.

Tengku Zafrul memperoleh sebanyak 30,031 undi, manakala Dr Dzulkefly menang tipis dengan kelebihan 1,002 undi selepas memperoleh sebanyak 31,033 undi.

Pada masa ini, kerusi DUN Jeram disandang oleh Mohd Shaid Rosli (Pejuang), selepas bertanding pada pada PRU14 di bawah tiket PH.

BN akan mempertaruhkan 108 calon dalam PRN enam negeri pada 12 Ogos ini.

Daripada jumlah itu, 12 calon akan bertanding di Selangor, Negeri Sembilan (17), Terengganu (27), Kelantan (31), Kedah (15) dan Pulau Pinang (6).

Author

Fazleen Safina Abd Jamil

View all posts

View all posts


Bekalan air bersih akan mula diagihkan secara berperingkat – Air Selangor

CYBERJAYA: Syarikat Air Selangor (Air Selangor) memaklumkan bekalan air terawat yang bersih dan selamat akan mula diagihkan secara berperingkat kepada para pengguna.

Perkara itu berikutan bacaan tahap 0 TON sebanyak tiga kali berturut-turut telah direkodkan di Loji Rawatan Air (LRA) Sg Semenyih sekali gus membolehkan loji itu boleh beroperasi semula.

“Pengoperasian semula ini melibatkan proses pembersihan dan rawatan air yang dijangka akan mengambil masa lebih kurang 12 jam.

“Sejurus itu, bekalan air terawat yang bersih dan selamat akan mula diagihkan secara berperingkat kepada para pengguna di kawasan-kawasan yang terlibat,” maklumnya dalam kenyataan media hari ini.

Terdahulu, sebanyak 472 kawasan di lima daerah di Petaling, Hulu Langat, Sepang, Putrajaya dan Kuala Langat mengalami gangguan bekalan air tidak berjadual bermula jam 7 pagi, Sabtu.

Perihal itu susulan henti tugas LRA Sungai Semenyih dan LRA Bukit Tampoi berikutan insiden pencemaran bau di Stesen Pam Air Mentah Jenderam Hilir.

Author

Diyana Rahip

View all posts

View all posts


Bukan mudah jatuhkan hukum nusyuz

KUALA LUMPUR: Ramai menyangka mudahnya menjatuhkan hukum nusyuz terhadap isterinya.

Biasanya kita dengar dialog, “kau isteri derhaka, keluar rumah jatuh nusyuz.”

Bagaimanapun mengikut pengalaman Peguam Syarie, Muhammad Izhar Mohd Salehuddin sebenarnya bukan mudah mensabitkan seseorang itu nusyuz.

“Sabitan nusyuz biasanya perkara ini hanya boleh diputuskan oleh Hakim Syarie sahaja.

“Walaupun ada dakwaan perbuatan nusyuz sekalipun tetapi tidak dibawa hasil siasatan ke mahkamah, di hadapan hakim syarie maka ia belum disabitkan nusyuz.

“Melainkan satu kes difailkan oleh suami untuk mensabitkan isteri melakukan perkara-perkara yang boleh disabitkan nusyuz sehingga perbicaraan penuh diputuskan,” katanya kepada MEDIA VARIASI.

Tambah beliau, jika mahkamah dan hakim syarie putuskan sabitnya nusyuz barulah boleh digunakan istilah nusyuz.

“Cuma apabila kes-kes tersebut difailkan barulah dinyatakan jika ada tuntutan itu, dari mana tempoh sehingga bila.

“Dan bergantung juga kepada pembuktian dan hakim syarie akan putuskan sama ada sabitan itu boleh disabitkan atau sebaliknya.

“Jika tiada bukti kukuh, mahkamah boleh tolak tuntutan sabitan itu,” katanya

Author

Tun Puteh Wanti

View all posts

View all posts


Identiti mayat lelaki terikat dalam stor sedang dikenal pasti

TUMPAT: Polis sedang mengenal pasti identiti mayat lelaki yang ditemukan dalam keadaan kaki serta tangan terikat, di tingkat atas sebuah rumah yang dalam proses ubah suai, semalam.

Ketua Polis Daerah Tumpat, ACP Amran Dolah berkata setakat ini, ujian asid deoksiribonukleik (DNA) telah dilakukan oleh Jabatan Kimia, namun keputusan hasil sampel yang dihantar masih belum diketahui.

Beliau berkata, keadaan mayat yang agak teruk  dan dipercayai telah meninggal dunia hampir tiga hari itu sedikit sebanyak menyukarkan proses untuk mengenal pasti identiti mangsa.

“Kes ini masih disiasat mengikut Seksyen 302 Kanun Keseksaan (KK) dan siasatan lanjut sedang dijalankan,” katanya kepada pemberita, di sini hari ini.

Semalam media melaporkan, bau busuk yang disangkakan bangkai binatang dari sebuah rumah dalam proses ubah suai di Taman Kota Kubang Labu, Bandar Baharu Pasir Pekan, di sini, membawa kepada penemuaan mayat seorang lelaki.

Mangsa tanpa identiti yang berusia dalam lingkungan 40-an, ditemukan dalam keadaan kedua kaki dan tangan terikat serta ada kesan darah di lantai, selain dihurung lalat. – BERNAMA


Tiga senator cadang bahas isu LCS di Dewan Negara

Cadangan itu dikemukakan Senator Lim Hui Ying, Senator Fadhlina Sidek dan Datuk A. Kesavadas Nair yang ingin tahu lebih lanjut mengenai perolehan LCS bagi Tentera Laut Diraja Malaysia (TLDM) di bawah Kementerian Pertahanan.

Lim berkata isu itu perlu dibahas memandangkan ia melibatkan kepentingan awam serta keselamatan negara, dan pihaknya telah memberikan surat pemberitahuan usul kepada Yang Dipertua Dewan Negara Tan Sri Dr Rais Yatim mengikut Peraturan Mesyuarat 17 (1), hari ini.

“Saya memohon jasa Yang Dipertua Dewan Negara untuk benarkan saya bentangkan usul mengikut Peraturan Mesyuarat 17 (1) bertujuan merundingkan perkara berhubung laporan Jawatankuasa Kira-kira Wang Negara (PAC) tentang perolehan LCS bagi TLDM.

“Laporan PAC itu turut mendedahkan pelbagai kepincangan, penyelewengan dan salah guna kuasa dalam keseluruhan projek ini termasuk melibatkan mantan Menteri Pertahanan. Justeru, perkara ini wajar dibahaskan di Dewan Negara memandangkan ia melibatkan kepentingan awam dan keselamatan negara,” katanya pada sidang media di bangunan Parlimen, hari ini.

Sementara itu Fadhlina menyeru agar Ahli Dewan Negara turut mengambil bahagian dalam perbahasan usul itu sekiranya dibenarkan kelak, supaya ia dilihat sebagai satu kepentingan negara secara bipartisan selain mengharapkan kehadiran menteri yang bertanggungjawab.

Senada dengannya, Kesavadas berharap Yang Dipertua Dewan Negara akan memberi pertimbangan agar perkara itu dapat dibahaskan khususnya apabila ia melibatkan keselamatan negara dan disyaki berlakunya penyelewengan.

Sementara itu wakil Pejabat Yang Dipertua Dewan Negara memberitahu cadangan untuk mengemukakan usul itu telah dimaklumkan kepada speaker namun pemakluman usul masih belum diterima setakat petang ini.

Khamis lepas, PAC mendedahkan sembilan prosiding berhubung isu LCS bermula 18 Nov 2020 mendapati tiada satu kapal LCS telah disiapkan walaupun kontrak projek itu yang diberikan secara rundingan terus bernilai RM6.083 bilion itu memperuntukkan lima kapal seharusnya disiapkan dan diserah setakat Ogos 2022. – BERNAMA


Malaysia sedia bekerjasama dengan Afghanistan – PM

JEDDAH: Malaysia sedia bekerjasama bahkan meningkatkan hubungan dengan Afghanistan, negara di bawah pentadbiran Taliban yang disifatkan Pertubuhan Bangsa-Bangsa Bersatu, awal bulan ini sebagai negara paling menindas dan merampas hak wanita dan kanak-kanak perempuan.

Perdana Menteri, Datuk Seri Anwar Ibrahim berkata, pendirian Malaysia itu telah disampaikan kepada Pertubuhan Kerjasama Islam (OIC) yang bersedia membantu dari segi perhubungan Malaysia dengan Kerajaan Afghanistan.

Beliau berkata, bagaimanapun Malaysia tegas dalam soal pendidikan wanita dan berpendirian bahawa hak golongan itu ke atas pendidikan tidak boleh dinafikan.

“Masalah sekarang ini ialah sikap mereka terhadap pendidikan wanita, sama ada dia nak buat universiti khusus wanita ataupun sekolah khas wanita, itu pilihan mereka, tetapi tidak boleh menafikan hak wanita dalam bidang pendidikan,” katanya dalam satu sidang media di sini pada Rabu.

Terdahulu, Anwar yang dalam rangka lawatan rasmi tiga hari ke Arab Saudi menerima kunjungan hormat Setiausaha Agung OIC Hissein Brahim Taha dan delegasi OIC, di Makkah selepas selesai beliau menunaikan ibadah umrah.

Anwar yang ditemani isteri, Datuk Seri Dr Wan Azizah Wan Ismail, Menteri Luar, Datuk Seri Dr Zambry Abdul Kadir dan Menteri Komunikasi dan Digital, Fahmi Fadzil tiba di Lapangan Terbang Antarabangsa King Abdulaziz, 6.40 pagi waktu tempatan.

Media antarabangsa antara lain sebelum ini melaporkan Kerajaan Afghanistan menghalang kanak-kanak perempuan daripada mendapat pendidikan melebihi gred enam dan wanita dari ruang awam seperti taman serta gim.

Bagaimanapun, Jumaat lepas, pemangku Menteri Luar Afghanistan, Amir Khan Muttaqi dilapor berkata bahawa pelajar perempuan akan kembali bersekolah sebaik sahaja isu dalaman di negara itu diselesaikan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Piala HMS Malaya dipamer di Muzium Negara

KUALA LUMPUR: Dua piala HMS Malaya keluaran 1921 di London, simbolik kepada kisah perjalanan sukan bola sepak dan ragbi di Malaysia dapat dilihat secara dekat menerusi Pameran 100 tahun Trofi HMS Malaya di Muzium Negara yang sedang berlangsung sehingga 31 Januari ini.

Kurator Bahagian Pengurusan Konservasi Jabatan Muzium Malaysia, Muhammad Faiz Azizan berkata, Muzium Negara bertanggungjawab untuk menjaga dan memastikan piala yang merupakan koleksi tunggal berada dalam keadaan terpelihara.

Menurutnya, antara lain menerusi pelbagai kajian dan langkah konservasi dijalankan dengan kerjasama Agensi Nuklear Malaysia (ANM) dalam menentukan kesahihan, kerosakan, keaslian bahan selain menilai struktur pada trofi berkenaan.

Beliau berkata, proses konservasi dijalankan terbahagi kepada dua iaitu preventif dan kuratif, meliputi aspek suhu, kelembapan bandingan dan agen deteriorasi yang dilakukan secara berjadual bagi memastikan koleksi itu berada dalam keadaan kondusif untuk diperagakan.

“Artifak berasaskan logam perak selalunya akan menghadapi kakisan yang menghasilkan satu lapisan teroksida berwarna kelabu di atas permukaannya dikenali sebagai tarnish (sebam).

“Oleh itu, konservasi kuratif bagi logam perak ini boleh dibahagikan kepada tiga peringkat iaitu pembersihan, pengilatan dan perlindungan trofi,” katanya kepada Bernama.

Muhammad Faiz berkata, bagi penentuan keaslian bahan serta penilaian kekuatan struktur pada trofi pula, ia menggunakan teknik nuklear seperti X-Ray Fluorescence (XRF), Pengaktifan Neutron Sinar Gama Pantas (PNSGP), pengimejan neutron, radiografi dan teknik Eddy Current.

“Kajian pencirian bahan seperti XRF dan Eddy Current berjaya membuktikan bahan koleksi dua trofi HMS Malaya ini asli dan diperbuat daripada aloi perak dan argentum manakala kajian pengimejan seperti radiografi dan pengimejan neutron pula memberikan gambaran nyata tentang kaedah cantuman pada tangkai dan badan trofi,” katanya.

Menyingkap sejarah artifak tersebut, beliau berkata kedua-dua piala itu diperoleh selepas kunjungan kali pertama kapal perang berperisai British dinamakan Her Majesty’s Ship (HMS) Malaya sempena menghargai Negeri-Negeri Melayu Bersekutu di Malaya yang membiayai pembinaan kapal tersebut, berlabuh di Port Swettenham (kini Pelabuhan Klang) pada 1921.

“Sebagai penghargaan, Komander HMS Malaya ketika itu, Kapten HT Buller menyumbangkan dua piala HMS Malaya kepada Negeri-Negeri Melayu Bersekutu untuk dipertandingkan dalam sukan ragbi dan bola sepak,” katanya.

Beliau berkata, trofi berprestij berkenaan digunakan selama kira-kira 46 tahun dalam perlawanan bola sepak dan 65 tahun bagi sukan ragbi sebelum digantikan dengan Piala Malaysia dan Piala Agong.

Muhammad Faiz berkata, Perdana Menteri Malaysia pertama yang juga Presiden Persatuan Bola Sepak Malaysia (FAM) Tunku Abdul Rahman Putra Al-Haj menyerahkan piala dengan ketinggian 73.7 sentimeter (cm) itu kepada Pengarah Muzium Negara Datuk Sharum Yub pada 19 Februari 1968.

Piala HMS Malaya bagi sukan ragbi yang mempunyai ketinggian 57.8 cm pula diserahkan kepada Muzium Negara oleh penaung Kesatuan Ragbi Malaysia (MRU) Sultan Haji Ahmad Shah pada 9 Ogos 1986.

Mengenai pameran tersebut, Mohamad Faiz berkata, ia menerima sambutan sangat memberangsangkan dan setakat ini menerima 81,338 pelawat sejak pameran dibuka pada 1 November lepas.

“Keunggulan trofi ini diterjemahkan melalui pameran kepada masyarakat supaya nilai sejarah pada kedua-dua trofi ini dapat ditatap dan dihayati setiap lapisan masyarakat kerana melalui sukan, rakyat Malaysia yang berbilang kaum, bangsa dan agama dapat disatukan,” katanya sambil memberitahu piala itu pernah dibawa ke Stadium Nasional Bukit Jalil sempena perlawanan akhir Piala Malaysia pada 30 November 2021.

Pameran itu turut menampilkan koleksi daripada pengumpul dalam bidang sukan berkaitan seperti tiket perlawanan akhir trofi HMS Malaya pada 1953 dan logo pertama Persatuan Bola Sepak Amatur Singapura 1929.

Selain itu, logo pertama Persatuan Bola Sepak Malaya 1939 dan Buku Peraturan Persatuan Bola Sepak Malaya serta koleksi pakaian pemain termasuk milik Allahyarham Mokhtar Dahari yang pernah dipakainya semasa Sukan Semenanjung Asia Tenggara atau Sukan SEAP 1973. – BERNAMA


RTM siar secara langsung 75 aksi Liga-M 2023

KUALA LUMPUR: Teka-teki peminat akhirnya terjawab apabila Radio Televisyen Malaysia (RTM) diumumkan sebagai rakan penyiar Liga Bolasepak Malaysia (MFL) bagi saingan Liga Malaysia (Liga-M) 2023, yang akan membuka tirai pada 24 Februari ini.

Menteri Komunikasi dan Digital, Fahmi Fadzil berkata, RTM akan menyiarkan secara langsung 75 perlawanan Liga-M 2023 merangkumi beberapa saingan termasuk perlawanan Piala Sumbangsih, Liga Super, Piala FA dan Piala Malaysia.

Beliau berkata, perlawanan pertama akan disiarkan pada 24 Februari melibatkan aksi Piala Sumbangsih antara Johor Darul Ta’zim (JDT) dan Terengganu FC yang dijadual berlangsung di Stadium Sultan Ibrahim di Iskandar Puteri, Johor.

“Kesemua siaran langsung pada waktu sebenar perlawanan ini boleh disaksikan di saluran TV2, Sukan RTM dan TV Okey serta penstriman langsung melalui aplikasi RTMKlik,” katanya menerusi kenyataan Kementerian Komunikasi dan Digital, hari ini.

Sementara itu, MFL dalam kenyataan berasingan mengumumkan Astro turut menjadi rakan penyiar Liga-M musim ini.

Menurut kenyataan itu semua perlawanan yang akan disiarkan Astro dalam definisi tinggi (HD) meliputi perlawanan Piala Sumbangsih, Liga Super, Piala FA dan Piala Malaysia boleh ditonton di platform linear (TV), On Demand dan Astro GO.

“Saya percaya dengan sokongan dan komitmen rakan penyiar tempatan, ia bukan hanya demi kepuasan kualiti tontonan peminat tanah air malah dapat meningkatkan nilai komersial Liga-M yang akhirnya akan memberi pulangan besar buat pasukan serta pemain,” kata Presiden MFL Datuk Ab Ghani Hassan.

Sebagai rekod, 14 pasukan akan bertanding dalam saingan Liga Super musim ini selepas penstrukturan Liga-M, dengan JDT yang merupakan juara sembilan kali berturut-turut dijangka menerima tentangan sengit dalam mempertahankan gelaran. – BERNAMA


Warga emas maut, motosikal terlanggar monyet

ALOR GAJAH: Dek kerana motosikal yang ditunggang terlanggar seekor monyet, seorang wanita warga emas maut manakala suaminya cedera di Jalan Lubok Cina pada Ahad.

Ketua Polis Daerah Alor Gajah, Superintendan Arshad Abu berkata, kejadian berlaku pukul 10 pagi lantas menyebabkan mangsa, Mesah Puteh, 50, meninggal dunia ketika mendapatkan rawatan di zon kuning Hospital Alor Gajah.

Katanya, pasangan warga emas yang menunggang motosikal Yamaha Y100 itu dalam perjalanan pulang dari arah pekan Lubok China ke rumah mereka.

Maklumnya lagi, setiba di lokasi motosikal mereka telah melanggar seekor monyet lalu terbabas ke kiri jalan.

“Kedua-dua mangsa mengalami kecederaan dan dikejarkan ke Hospital Alor Gajah untuk mendapatkan rawatan lanjut.

“Namun mangsa wanita dimaklumkan telah meninggal dunia pada jam 1.69 petang pada hari sama,” katanya seperti dilapor Sinar Harian pada Isnin.

Menurut Arshad, kes berkenaan kini disiasat mengikut Seksyen 41(1) APJ 1987.

Author

Diyana Rahip

View all posts

View all posts


MotoGP: Alex Rins ganti tempat Morbidelli dalam pasukan Monster Yamaha 2024

PASUKAN Monster Yamaha telah menggumumkan Alex Rins sebagai rakan sepasukan baharu untuk Fabio Quartararo bagi saingan musim 2024 menggantikan Franco Morbidelli.

Memenangi perlumbaan sebanyak lima kali ketika bersama Suzuki, Rins telah beralih kepada LCR Honda musim ini selepas pasukan Suzuki menarik diri dari saingan MotoGP.

Rins juga telah menamatkan kemarau kemenangan Honda di Litar Texas, Amerika Syarikat atau lebih dikenali sebagai COTA secara sensasi.

Selepas kemenangan di COTA, prestasi Rins agak merundum dengan hanya menamatkan perlumbaan di tempat kesembilan pada perlumbaan seterusnya.

Pelumba berusia 27 tahun itu yang baru sahaja pulih dari kecedaraan patah kaki pada saingan di litar Mugello agak kecewa dengan proses penambahbaikan yang perlahan dalam pasukan satelit LCR.

Walaupun perjanjian HRC pelumba Sepanyol itu selama dua musim, difahamkan dia mempunyai klausa keluar dalam kes tawaran pasukan kilang.

The first domino has fallen ✅

The rest won't be too far behind 🔜#MotoGP2024 pic.twitter.com/yOWMqmp8Ua

— MotoGP™🏁 (@MotoGP) August 2, 2023

Seperti GSX-RR, Yamaha M1 menggunakan konfigurasi enjin inline dan bukannya susun atur V4 seperti jentera Honda, Ducati, KTM dan Aprilia.

“Kami gembira Alex menyertai barisan Yamaha dan kami sangat mengalu-alukannya ke pasukan Yamaha MotoGP,” kata pengarah urusan Yamaha Racing, Lin Jarvis.

“Kami menjangkakan Alex menjadi aset yang hebat. Dia mempunyai pengalaman luas sebagai pelumba MotoGP dan dikenali sebagai bakat semula jadi dan memenangi beberapa perlumbaan kelas MotoGP.

“Dia sudah mempunyai pengalaman dengan dua pengeluar MotoGP lain dan telah menunggang motosikal dengan ciri-ciri yang serupa dengan YZR-M1 yang sepatutnya membantunya menyesuaikan diri dengan cepat bersama jentera kami.

“Kemenangannya dalam COTA awal tahun ini menggariskan kepantasan, kemahuan dan keazamannya untuk berjaya,” ujarnya.

Author

Muhammad Nor Fadzly Mahat

View all posts

View all posts


Hong Wan lengkapkan barisan pemain Harimau Malaya ke kem latihan di China

PENGENDALI Harimau Malaya, Kim Pan Gon telah mengumumkan senarai 26 pemain yang akan dibawa ke Perlawanan Antarabangsa Tier 1 pada bulan Sepetember ini menentang China dan Syria.

Dalam kenyataan rasmi oleh Persatuan Bola Sepak Malaysia (FAM), Pan Gon mengekalkan seramai 15 pemain yang dipanggil pada kem latihan pusat pada bulan Jun 2023 di Kuala Terengganu, Terengganu.

Pertahanan Buriram United yang juga kapten Harimau Malaya, Dion Cools turut memperkuatkan pasukan pada kem kali ini bersama dua penjaga gol, Kalamullah Al-Hafiz Mat Rowi dan Damien Lim, Darren Lok, Quentin Cheng, Brendan Gan dan Nor Azam Abdul Azih.

Tiga pemain dari skuad Piala Mitsubishi Electric AFF 2022 iaitu Sharul Nazeem Zulpakar, Sergio Aguero dan Nur Shamie Iszuan Amin turut dipanggil oleh Pan Gon.

Lebih menarik, Pan Gon telah menyenaraikan pemain tengah Johor Darul Ta’zim FC, Nathaniel Shio Hong Wan pada kem kali ini.

BIL

NAMA

UMUR

PASUKAN

JOHOR DARUL TA’ZIM FC

JOHOR DARUL TA’ZIM FC

JOHOR DARUL TA’ZIM FC

JOHOR DARUL TA’ZIM FC

JOHOR DARUL TA’ZIM FC

JOHOR DARUL TA’ZIM FC

JOHOR DARUL TA’ZIM FC

JOHOR DARUL TA’ZIM FC

JOHOR DARUL TA’ZIM FC

JOHOR DARUL TA’ZIM FC

SABAH FC

SABAH FC

SABAH FC

SABAH FC

SABAH FC

SELANGOR FC

SELANGOR FC

SELANGOR FC

SELANGOR FC

SRI PAHANG FC

SRI PAHANG FC

SRI PAHANG FC

KEDAH DARUL AMAN FC

KUALA LUMPUR CITY FC

BURIRAM UNITED

DEWA UNITED FC

Sementara 20 pemain diletakkan dalam Senarai Bersedia, jika terdapat perubahan dalam senarai di atas:

BIL

NAMA

UMUR

PASUKAN

SRI PAHANG FC

SRI PAHANG FC

SRI PAHANG FC

SRI PAHANG FC

SRI PAHANG FC

SELANGOR FC

SELANGOR FC

SELANGOR FC

SELANGOR FC

JOHOR DARUL TA’ZIM FC

JOHOR DARUL TA’ZIM FC

JOHOR DARUL TA’ZIM FC

TERENGGANU FC

TERENGGANU FC

TERENGGANU FC

KUALA LUMPUR CITY FC

KUALA LUMPUR CITY FC

KEDAH DARUL AMAN FC

NEGERI SEMBILAN FC

SABAH FC

Skuad Harimau Malaya akan turun beraksi untuk Perlawanan Antarabangsa Tier 1 yang pertama menentang Syria pada Rabu, 6 September 2023 sebelum menentang China bagi aksi kedua pada Sabtu, 9 September 2023.

Author

View all posts


Individu positif COVID-19 akan dibenar mengundi

KUALA TERENGGANU: Individu yang positif COVID-19 namun tidak kritikal, akan dibenarkan mengundi pada Pilihan Raya Umum Ke-15 (PRU15).

Ketua Pengarah Kesihatan, Tan Sri Dr Noor Hisham Abdullah berkata, bagaimanapun individu tersebut perlu mematuhi prosedur operasi standard (SOP) ketat yang akan diumumkan oleh Suruhanjaya Pilihan Raya (SPR) kelak.

Menurut beliau, pihaknya telah bermesyuarat dengan SPR bagi mengesyorkan beberapa cadangan untuk dimasukkan sebagai SOP bagi memastikan pilihan raya berjalan lancar dan selamat.

“Akan ada saluran khas untuk mereka (yang positif COVID-19) nanti, tidak akan bercampur dengan orang lain.

“Pemakaian pelitup muka dan pelindung muka juga penting selain sanitasi. Pemakaian pakaian perlindungan peribadi (PPE) lengkap kami tak cadangkan dalam SOP,” katanya ketika ditemui pada Sambutan Hari Penglihatan Sedunia 2022 Peringkat Kebangsaan di Taman Tamadun Islam (TTI) di sini, hari ini.

Dalam perkembangan lain, Dr Noor Hisham berkata, Kementerian Kesihatan Malaysia (KKM) juga telah melakukan persiapan menghadapi banjir termasuk menyediakan petugas di lokasi pusat pemindahan sementara (PPS) dan mengenal pasti lokasi yang mempunyai pesakit berisiko.

Katanya, petugas akan memastikan aspek kebersihan di PPS terjaga dan melakukan saringan bagi mengelak risiko jangkitan pelbagai penyakit yang berbahaya.

“Untuk pesakit dengan kes berisiko seperti buah pinggang yang memerlukan rawatan hemodialisis pula, KKM dah kenal pasti awal kedudukan mereka supaya rawatan tak putus (terhenti) ketika banjir.

“Kami ada data mereka dan kami ada juga data tempat mana yang perlu kami tingkatkan perkhidmatan jika berlaku banjir,” katanya.

Menurutnya lagi, sebanyak 552 daripada 2,891 Klinik Kesihatan di seluruh negara dikenal pasti berisiko dilanda banjir, namun langkah alternatif telah diambil bagi menghadapi masalah terbabit. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Polis rekod 11 keterangan individu bantu siasatan kes rakaman pelanggan salin baju

KUALA LUMPUR: Polis merekod keterangan 11 individu bagi siasatan video tular berhubung rakaman kamera tersembunyi di bilik persalinan sebuah pusat beli-belah, di sini.

Ketua Polis Daerah Dang Wangi, Asisten Komisioner Noor Dellhan Yahaya berkata, terdapat empat video diterima mengenai kes berkenaan.

“Setakat ini, 11 direkod keterangan membabitkan kakitangan pusat beli-belah terbabit dan pihak penyelenggaraan.

“Kita juga ada terima satu laporan dibuat mangsa seorang wanita pada semalam (Selasa),” katanya seperti dilapor Sinar Harian hari ini.

Beliau berkata demikian pada Hari Bersama Media Ibu Pejabat Polis Daerah (IPD) Dang Wangi.

Tambah beliau, pihaknya juga kini sedang menunggu laporan hasil analisis kesemua video itu daripada pihak Cyber Security.

Katanya, siasatan masih dijalankan termasuklah individu yang bertanggungjawab memasang kamera di bilik persalinan selain mengesan pemilik akaun media sosial terbabit.

“Kita gesa semua mangsa dalam rakaman terbabit untuk tampil bantu siasatan. Kes disiasat di bawah Seksyen 509 Kanun Keseksaan,” ujarnya.

Untuk rekod, sebelum ini tular sebuah video berdurasi 11 saat dimuat naik oleh seorang pemilik akaun Twitter, Nishae yang memaparkan kejadian rakaman video daripada kamera tersembunyi di bilik persalinan yang terletak dalam sebuah pusat beli-belah.

Video berkenaan nyata mengundang kemarahan warga maya serta membuatkan sebilangan menjadi takut untuk menukar pakaian di bilik persalinan yang mempunyai akses untuk orang awam.

Susulan itu, orang ramai yang mempunyai sebarang maklumat boleh menghubungi pegawai penyiasat kes, Inspektor Muhammad Fikri Abdul Manan di talian 013-4149917, Hotline Polis Kuala Lumpur di talian 03-21159999 atau balai polis berhampiran.

Author

Diyana Rahip

View all posts

View all posts


Peguam Negara rayu keputusan bebas Muhyiddin

CYBERJAYA: Jabatan Peguam Negara (AGC) telah memfailkan notis rayuan berhubung keputusan Mahkamah Tinggi Kuala Lumpur, yang membebaskan Presiden Parti Pribumi Bersatu Malaysia (Bersatu) daripada empat pertuduhan menggunakan kedudukannya untuk suapan berjumlah RM232.5 juta bagi parti itu.

Menerusi satu kenyataan pada Selasa, Peguam Negara, Tan Sri Idrus Harun berkata, keputusan mahkamah melepaskan Tan Sri Muhyiddin Yassin itu hanya melibatkan empat pertuduhan bagi kesalahan bawah Seksyen 23 Akta Suruhanjaya Pencegahan Rasuah Malaysia (SPRM).

Bagaimanapun beliau berkata, tiga lagi pertuduhan bawah Seksyen 4(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 adalah kekal.

“Tarikh sebutan bagi kes itu di Mahkamah Sesyen Kuala Lumpur ialah pada 19 September depan,” katanya.

Pada Selasa, Hakim Datuk Muhammad Jamil Hussin membenarkan permohonan Ahli Parlimen Pagoh itu untuk menggugurkan empat pertuduhan predikat bawah Seksyen 23 Akta SPRM.

Mahkamah melepas dan membebaskan Muhyiddin, 76, setelah mendapati empat pertuduhan yang dikenakan terhadapnya adalah kabur dan tidak berasas, kerana ia tidak menyatakan butiran kesalahan dilakukan.

Pada 10 Mac lalu, Muhyiddin mengaku tidak bersalah di Mahkamah Sesyen Kuala Lumpur, atas empat pertuduhan menggunakan kedudukan untuk suapan berjumlah RM232.5 juta dan dua pengubahan wang haram sebanyak RM195 juta, antara tahun 2020 hingga 2022 lalu.

Berikutan kes ini, beliau menjadi bekas Perdana Menteri kedua selepas Datuk Seri Najib Tun Razak, dituduh atas pertuduhan mengikut peruntukan seksyen sama di mahkamah itu.

Pada 13 Mac pula, pemimpin politik itu didakwa atas pertuduhan ketujuh di Mahkamah Sesyen Shah Alam, selaku Presiden Bersatu menerima hasil daripada aktiviti haram iaitu wang RM5 juta daripada Bukhary Equity Sdn Bhd yang dimasukkan ke dalam akaun AmBank, milik parti itu.

Author

Fazleen Safina Abd Jamil

View all posts

View all posts


Bantuan e-dompet RM200 diperluas kepada semua mahasiswa – PM

SHAH ALAM: Kerajaan akan memperluas bantuan e-Dompet 2023 kepada semua mahasiswa di negara ini, kata Perdana Menteri Datuk Seri Anwar Ibrahim.

Beliau berkata, langkah itu adalah bagi memastikan bantuan tersebut dapat dimanfaatkan oleh golongan berkenaan.

“Saya akan putuskan supaya e-Dompet boleh dimanfaatkan semua mahasiswa,” katanya ringkas pada Sesi Dialog Perdana Menteri bersama Majlis Perwakilan Pelajar Universiti Teknologi MARA (UiTM) Se-Malaysia di sini hari ini.

Isu itu dibangkitkan oleh seorang wakil pelajar yang mendapati Belanjawan 2023 meletakkan kategori penerima bantuan e-Dompet berjumlah RM200 adalah individu berusia 18 hingga 20 tahun, menyebabkan sebahagian mahasiswa tidak mendapat manfaat selain tidak boleh memohon bantuan bagi kategori bujang.

Anwar, yang juga Menteri Kewangan, turut memberi jaminan bahawa Menteri Pendidikan Tinggi Datuk Seri Mohamed Khaled Nordin akan mengadakan beberapa rancangan segera bagi memastikan akses Internet di semua kampus di seluruh negara dalam keadaan baik.

“Arahan kita sekarang untuk Kerajaan Perpaduan, syarat pertama mesti memastikan akses (Internet) ini menyeluruh di seluruh negara,” katanya.

Menjawab pertanyaan berkaitan harga tiket penerbangan domestik yang tinggi, Perdana Menteri berkata, beliau akan berbincang dengan Menteri Pengangkutan, Anthony Loke Siew Fook berhubung perkara itu.

“Tetapi ini di luar skop kerajaan (harga tiket penerbangan) kecuali dengan beri subsidi. Ini masuk akal dan mungkin kita perlu berunding dengan syarikat penerbangan. (Mungkin) setahun sekali diberikan… boleh, nanti kita bincang,” katanya. – BERNAMA


PM nafi wujud desakan campur tangan kes mahkamah Najib

“Tiada… tiada,” katanya ketika ditanya laporan sebuah media yang mengatakan ada perjumpaan khas melibatkan ketua-ketua bahagian UMNO semalam, yang gagal mencapai kata sepakat bagi mendesak beliau campur tangan dalam kes mahkamah melibatkan bekas Perdana Menteri itu.

Beliau yang ditemui media selepas berucap pada majlis penutupan Konsultasi Bajet 2023 di Kementerian Kewangan di sini hari ini turut ditanya mengenai ‘perjumpaan’ di Seri Perdana.

Ismail Sabri yang merupakan Naib Presiden UMNO berkata dalam perjumpaan itu, beliau diberikan taklimat mengenai status gerak kerja parti seperti yang dinyatakan Timbalan Presiden UMNO Datuk Seri Mohamad Hasan menerusi kenyataan di Perak.

“Timbalan Presiden sebut mengenai mesyuarat UMNO bahagian, persediaan parti ke arah Pilihan Raya Umum Ke-15 (PRU15) dan mengukuhkan parti,” katanya.

Mengenai laporan desakan ketua-ketua bahagian UMNO meminta PRU15 diadakan segera, Ismail Sabri berkata beliau tidak tahu mengenainya kerana tidak hadir pada pertemuan yang berlangsung di ibu pejabat UMNO di Menara Dato Onn, Kuala Lumpur semalam.

Laporan media memetik Ketua UMNO Sungai Besar Datuk Seri Jamal Md Yunos sebagai berkata majoriti ketua bahagian UMNO bersetuju supaya PRU15 diadakan secepat mungkin. – BERNAMA


Mat Sabu akui keadaan bekalan beras tempatan sekarang agak kelam kabut

BENTONG: Kementerian Pertanian dan Keterjaminan Makanan (KPKM) mendapati kekurangan bekalan beras putih tempatan (BPT) dalam pasaran negara berpunca pembelian panik dicetuskan sebuah video yang menyebarkan berita palsu bahawa bekalan beras jenis itu bakal kehabisan.

Selain itu, kementerian juga mengesan trend pengguna yang terpaksa beralih daripada membeli beras putih import (BPI) kepada BPT, ekoran berlaku kenaikan harga mendadak disebabkan tindakan India menghentikan eksport bahan mentah itu.

Menteri KPKM, Datuk Seri Mohamad Sabu, berkata situasi berkenaan mendorong pengguna ‘menyerbu’ pasar raya mahupun kedai runcit untuk membeli BPT lebih banyak daripada biasa.

Tidak kurang pengguna yang kebiasaannya membeli BPI yang sebelum ini dijual pada harga RM32 hingga RM34 bagi setiap kilogram (kg) kerana menganggap harga itu berpatutan, beliau berkata setelah harga ‘melambung’ sehingga mencecah RM37 dan RM40 membuatkan kumpulan itu terpaksa menukar ‘cita rasa’ dengan membeli BPT yang harganya lebih murah.

“Orang Petaling Jaya, orang Shah Alam dan orang sebelah situ semuanya makan beras import sebab harga beras tempatan RM26 manakala beras import harganya RM32 dan RM34. Tidak mahal sangat dan mereka kata beras import ini elok.

“Tetapi bila harga beras import naik melambung sampai RM37, RM40, mereka cari beras tempatan. Bila cari beras tempatan pula ada (pihak) main (sebar) dalam video dan sebagainya bahawa bulan depan tak ada beras.

“Jadi orang ramai pun terpa (serbu) pergi beli beras yang sebelum dia (cuma) guna sekampit tetapi dia beli tiga (kampit). Bila dia beli tiga (kampit) dia ambil yang orang lain dua kampit. Yang (selalu guna) dua kampit pula dia beli empat (kampit).

“Di Pokok Sena masa kita nak jual beras di bawah LPP (Lembaga Pertubuhan Peladang) ada seorang makcik dia beli dua kampit dan dia bawa masuk dalam but kereta.

“Kemudian dia datang balik beli dua kampit lagi. Saya tanya berapa ramai anak mak cik? (Dia kata) anak dua (orang). Sebulan berapa (kampit)? (Dia kata) sekampit tak habis. Kenapa beli empat. Mereka bagi tahu bulan depan tak ada beras,” katanya pada ceramah di Bilik Gerakan Barisan Nasional (BN) Kampung Hayat di sini malam tadi.

Sehubungan itu, Mohamad menasihati semua supaya membeli mengikut keperluan sambil memberi jaminan kerajaan akan mencari jalan untuk menangani masalah berkenaan.

Mengakui keadaan sekarang agak kelam-kabut, beliau berkata semakin hari keadaan mulai pulih dengan pelaksanaan beberapa langkah jangka pendek.

“Esok (hari ini) kita akan bincang dengan Perdana Menteri (Datuk Seri Anwar Ibrahim) kalau sudah bersetuju semuanya, …agensi kerajaan seperti hospital, kem tentera, polis dan sebagainya, kita minta mereka membeli beras import.

“Selepas itu, bekalan beras tempatan akan dilambak kembali di pasaran. Kalau tak menjadi juga, saya cari jalan yang lain kerana itu (strategi) jangka pendek,” katanya.

Mengenai strategi jangka panjang, Mohamad berkata, kerajaan sekarang sedang berusaha untuk merealisasikan tuaian hasil padi selama lima musim untuk tempoh dua tahun, menerusi kerjasama dengan Lembaga Kemajuan Pertanian Muda (MADA) di Kedah.

Dalam pada itu, beliau berkata, projek penanaman padi akan dikembangkan lebih luas di Terengganu, Pahang, Sabah dan Sarawak dalam usaha kerajaan memastikan keterjaminan makanan membabitkan bekalan beras untuk keperluan negara.

“Ini supaya beberapa tahun lagi bekalan beras cukup di Malaysia Insya-Allah. Kita tak boleh diam kerana semua kita kena buat kerja, kena ikhtiar. Kalau dengan maki sahaja tak boleh selesai (masalah).

“Saya tak peduli hal fitnah. Yang penting kita terus lakukan (kerja). Dulu ayam juga bermasalah tetapi sekarang sudah stabil. (Bekalan) telur juga stabil tapi ada ladang tak cukup sedikit sebanyak itu biasa namun umumnya stabil.

“Beras pun Insya-Allah (bekalannya) akan stabil. Kita akan cari jalan yang terbaik kerana kerajaan ini bukan kita duduk saja,” katanya. – Berita Harian

Author

Media Variasi

View all posts

View all posts


PRK Kuala Terengganu dijalankan serentak PRN enam negeri pada 12 Ogos

PUTRAJAYA: Pilihan Raya Kecil (PRK) Parlimen Kuala Terengganu (P036) akan diadakan pada 12 Ogos ini serentak dengan Pilihan Raya Negeri (PRN) di enam negeri yang terlibat.

Pengerusi Suruhanjaya Pilihan Raya (SPR), Tan Seri Abdul Ghani Salleh berkata, PRK Kuala Terengganu membabitkan 123,575 pemilih.

“PRK Parlimen Kuala Terengganu (P036) memerlukan peruntukan tambahan sebanyak RM465,000,” katanya menerusi sidang media di ibu pejabat SPR di sini, pada Selasa.

Terdahulu, Mahkamah Pilihan Raya Kuala Terengganu membatalkan kemenangan Ahli Parlimen Pas, Datuk Ahmad Amzad Hashim dalam Pilihan Raya Umum ke-15 (PRU15).

Author

Nurul Ain Japri

View all posts

View all posts


Dewan Negara luluskan Rang Undang-Undang Pindaan Kesalahan Seksual Kanak-Kanak

KUALA LUMPUR: Rang Undang-Undang Kesalahan-Kesalahan Seksual terhadap Kanak-Kanak (Pindaan) 2023 yang bertujuan memberikan perlindungan lebih menyeluruh kepada kanak-kanak seterusnya membanteras jenayah seksual kepada golongan terbabit, diluluskan di Dewan Negara, hari ini.

Ia diluluskan tanpa pindaan dengan lebih suara bersetuju selepas dibentang untuk bacaan kali ketiga oleh Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said dengan dibahaskan 10 Senator.

Menurut Azalina, pindaan yang dilakukan itu mengambil kira kes jenayah yang begitu sofistikated, seiring kemajuan teknologi dan memerlukan pindaan kepada takrifan atau interpretasi jenayah itu diperluaskan.

“Mungkin ada yang beranggapan hukumannnya (dalam pindaan) kecil dan tak banyak… tetapi apabila pendakwa raya menuduh mana-mana pihak, contohnya dalam Seksyen 5 membuat (bahan penganiayaan seksual), menghasil, mengarahkan perbuatan penghasilan… ia akan berantai.

Bukannya satu seksyen tidak boleh pergi ke seksyen lain… kalau campur boleh jadi 100 tahun (hukuman penjara), ‘membuat’ sahaja hukumannya dah 30 tahun, kemudian dituduh buat persediaan untuk hasilkan, tambah 10 tahun.

Menggunakan kanak-kanak kena lagi 20 tahun, dia tukar-tukar pula (kandungan) kena lagi 15 tahun, dia jual pula… lagi 15 tahun… jadi jangan khuatir kata hukumannya rendah,” katanya ketika menggulung perbahasan rang undang-undang itu.

Bagaimanapun Azalina berkata pada masa yang sama, terdapat aspek negatif apabila hukuman dikenakan terlalu berat dan lama kepada pesalah khususnya apabila ia melibatkan anggota keluarga mangsa kerana ia boleh mendatangkan kemungkinan kes itu tidak dilaporkan kepada pihak berkuasa.

Selain itu, dalam usaha untuk mengatasi jenayah seksual kanak-kanak, Azalina berkata Kementerian Komunikasi dan Digital (KKD) bersama syarikat telekomunikasi (telco) juga boleh memainkan peranan dengan memantau serta menurunkan kandungan-kandungan pornografi yang terdapat dalam talian.

“Kalau di negara barat mereka ada tanggungjawab untuk pantau, turunkan atau buang kandungan pornografi… tetapi kalau syarikat telco hendak buat duit daripada berapa banyak kandungan yang dilayari, sudah tentu mereka tidak akan turunkan kandungan.

“Sebab itu kita berharap selepas pindaan ini dibuat, KKD dapat mainkan peranan dengan Akta Komunikasi yang ada supaya dapat masuk dan pantau kandungan-kandungan seperti ini,” katanya.

Terdahulu ketika membentangkan rang undang-undang itu Azalina berkata, antara pindaan yang dilakukan terhadap rang undangf-undang itu ialah menggantikan terminologi “pornografi kanak-kanak” kepada “bahan penganiayaan seksual kanak-kanak” dalam Akta Kesalahan-Kesalahan Seksual terhadap Kanak-Kanak 2017 (Akta 792).

Selain itu, Azalina berkata Fasal 15 yang bertujuan untuk memasukkan seksyen baharu 26A dan 26B ke dalam Akta 792 adalah untuk memberi mahkamah kuasa membuat perintah bagi pembayaran pampasan kepada mangsa kanak-kanak. – BERNAMA


Mora sah tinggalkan JDT, pulang ke Mexico

JOHOR BAHRU: Ketua Jurulatih Johor Darul Ta’zim (JDT) Benjamin Mora sah meninggalkan skuad Harimau Selatan untuk pulang ke Mexico bagi menyelesaikan urusan peribadinya.

Bagaimanapun JDT menerusi hantaran dalam laman Facebook Johor Southern Tigers menyatakan pintu kelab itu sentiasa terbuka untuk pengendali yang berusia 43 tahun itu kembali, pada masa akan datang.

“Kelab Bolasepak JDT mengucapkan terima kasih kepada Mora atas khidmat baktinya. Mora telah meminta untuk membenarkan beliau pulang ke Mexico bagi menyelesaikan urusan peribadi yang tidak dapat dielakkan dan JDT telah menghormati permintaan tersebut dan akan membiarkan pintu sentiasa terbuka untuk beliau kembali pada masa akan datang.

Terima kasih, Mora. Anda akan selamanya menjadi sebahagian daripada Keluarga JDT. Jumpa lagi,” menurut hantaran itu hari ini.

Menerusi hantaran itu, JDT memaklumkan Mora merupakan Jurulatih JDT yang paling berjaya dengan empat kejuaraan Liga Super Malaysia, empat Piala Sumbangsih, satu Piala Malaysia dan membawa JDT ke pusingan kalah mati Liga Juara-Juara AFC tahun ini.

Menurut JDT jurulatih kelahiran Mexico itu telah mengendalikan 148 perlawanan selaku jurulatih JDT sejak 2017 dan memenangi 102 perlawanan.

Mora yang berpengalaman luas melatih beberapa kelab di Mexico dilantik sebagai Ketua Jurulatih JDT II pada 14 Dis 2015 dan kemudiannya dilantik Ketua Jurulatih JDT menggantikan Mario Gomez pada 18 Jan 2017. – BERNAMA


Datuk Roy direman tiga hari bermula hari ini

KUALA LUMPUR: Seorang ahli perniagaan dikenali sebagai ‘Datuk Roy’ direman tiga hari bermula hari ini bagi membantu siasatan kes rasuah melibatkan program Jana Wibawa.

Peguam, Fahmi Abd Moin yang mewakili lelaki itu berkata perintah reman tersebut dikeluarkan Majistret Noorelynna Hanim Abd Halim selepas membenarkan permohonan daripada Suruhanjaya Pencegahan Rasuah Malaysia (SPRM) mengikut Seksyen 117 Kanun Tatacara Jenayah.

“Siasatan adalah mengikut Seksyen 17(a) Akta SPRM 2009 iaitu menerima rasuah,” kata peguam itu.

Menurut Fahmi, anak guamnya menyerah diri di pejabat SPRM Kuala Lumpur pada 2.30 petang, sebelum ditahan pada 3 petang, semalam.

‘Datuk Roy’, 54, yang memakai baju lokap SPRM berwarna oren tiba di mahkamah kira-kira 10.30 pagi diiringi beberapa pegawai SPRM.

Menurut SPRM dalam kenyataan semalam, pihaknya sedang mengesan ‘Datuk Roy’ yang mempunyai alamat terakhir di Kuantan, Pahang.

Sementara itu, di Mahkamah Majistret Putrajaya, Majistret Irza Zulaikha Rohanuddin membenarkan dua suspek berusia dalam lingkungan 40-an direman tiga hari bermula hari ini hingga 16 Mac bagi membantu siasatan membabitkan kes sama.

Menurut sumber, kedua-dua suspek dipercayai ditahan kira-kira 3 petang semalam ketika hadir memberi keterangan di pejabat SPRM Kuala Lumpur.

Pengarah SPRM Kuala Lumpur, Razaliah Ab Rahman ketika dihubungi mengesahkan penahanan tersebut dan memaklumkan kes itu disiasat mengikut Akta SPRM 2009. – BERNAMA


MetMalaysia ramal cuaca elok di Semenanjung pada Tahun Baharu, Sabah Sarawak hujan

CYBERJAYA: Jabatan Meterologi Malaysia (MetMalaysia) meramalkan cuaca di Semenanjung pada 1 Januari ini dalam keadaan baik.

Menerusi satu kenyataan media, MetMalaysia menyatakan hanya beberapa kawasan di Sabah dan Sarawak yang dijangka mengalami ribut petir dan hujan.

“Ramalan cuaca tahun baru 2023, 1 Januari pada pagi ribut petir atau hujan di satu dua tempat di Sabah (Sandakan dan Tawau). Tempat-tempat lain tiada hujan.

“Di sebelah petang pula, ribut petir atau hujan di satu dua tempat di Sabah (Kudat, Pantai Barat, Pendalaman, Sandakan dan Tawau) manakala di Sarawak (Sarikei, Sibu, Mukah, Bintulu, Kapit  dan Miri). Tempat- tempat lain tiada hujan.

“Pada sebelah malam, dijangkakan ribut petir atau hujan di satu dua tempat di Sabah (Pantai Barat dan Pedalaman), WP Labuan dan Sarawak (Mukah, Bintulu, Miri dan Limbang). Tempat- tempat lain tiada hujan,” lapor MetMalaysia.

Pada masa sama, MetMalaysia turut menyatakan bahawa angin kencang timur laut turut dijangka memasuki rantau negara mulai hari ini.

Kemasukan angin berkenaan dijangka menyebabkan berlakunya tiupan angin kencang dan laut bergelora di perairan Laut China Selatan.

“Sehubungan dengan itu, MetMalaysia telah mengemaskini Amaran Hujan Berterusan melibatkan negeri Sarawak berkuat-kuasa pada 30 hingga 31 Disember 2022.

“Amaran angin kencang dan laut bergelora di perairan Laut China Selatan turut dikuat kuasa sehingga 5 Januari 2023.

“Orang awam dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat terkini dan sahih,” katanya.

Author

Diyana Rahip

View all posts

View all posts


Tiada kenaikan cukai taksiran di Sepang pada 2023

CYBERJAYA: Majlis Perbandaran Sepang (MPSepang) mengumumkan bahawa kenaikan cukai taksiran di daerah itu tidak akan dilaksanakan pada tahun 2023.

Yang Dipertua MPSepang, Datuk Abd Hamid Hussain berkata, cukai taksiran memang salah satu perkara yang menjadi bualan hangat di Pihak Berkuasa Tempatan (PBT) khususnya di negeri Selangor.

Menurutnya, walaupun cukai taksiran MPSepang sudah lama tidak disemak iaitu lebih daripada 20 tahun, namun buat masa ini pihaknya tidak dapat menaikkan kadar cukai taksiran pada tahun ini.

“Kalau kita lihat dalam situasi sekarang, dengan berlakunya kenaikan harga barangan, kenaikan gaji pekerja dan sebagainya, menyebabkan jumlah kutipan cukai yang kita buat pada masa ini dengan perkhidmatan yang kita beri memang tidak dapat menampung keperluan tersebut.

“Dalam hal ini, memang MPSepang sebelum ini telah pun menyediakan atau pun membuat penilaian untuk menyemak semula cukai taksiran tersebut dengan melantik pihak perunding atau juru nilai untuk membuat penilaian ke atas cadangan tersebut.

“Kita sedang menyiapkan perkara tersebut dan proses-proses akan dilaksanakan, walau bagaimanapun pelaksanaan tidak akan dibuat pada tahun 2023 lagi,” kata Abd Hamid dalam sidang media pada Selasa.

Jelasnya, tahun ini merupakan masa untuk MPSepang melaksanakan proses-proses penilaian cukai taksiran daerah ini yang tertakluk kepada keputusan daripada kerajaan negeri Selangor.

“Jadi sebarang kenaikan cukai, perubahan dan sebagainya adalah berdasarkan kepada keputusan daripada kerajaan negeri Selangor,” ujar beliau.

Beliau menyatakan kerja-kerja proses penilaian cukai taksiran daerah ini berjalan selama dua tahun yang dimulakan dari tahun lepas lagi.

Author

Faridah Amiratul

View all posts

View all posts


Dua anak panda di Zoo Negara pulang ke China hari ini

CYBERJAYA: Dua ekor anak panda dikenali Sheng Yi dan Yi Yi yang ditempatkan di Zoo Negara, Hulu Kelang dihantar pulang ke China hari ini.

Timbalan Menteri Kementerian Sumber, Alam Sekitar dan Perubahan Iklim, Datuk Seri Huang Tiong Sii berkata, penghantaran pulang dua anak panda itu bagi mematuhi Perjanjian Projek Kerjasama Antarabangsa Konservasi Giant Panda antara Malaysia dan Republik Rakyat China (RRC).

“Memandangkan Sheng Yi mencecah usia 24 bulan pada Mei lalu, China Wildlife Conservation Association (CWCA) bersetuju dengan cadangan Malaysia untuk menghantar kedua-dua anak panda gergasi itu bersekali.

“Penghantaran pulang anak panda ini juga adalah bagi tujuan konservasi panda gergasi untuk membolehkan ia bergaul dan membiak dengan panda gergasi lain,” katanya seperti dilapor Kosmo pada Selasa.

Beliau berkata demikian pada sidang akhbar majlis perasmian send-off Sheng Yi dan Yi Yi di Zoo Negara hari ini.

Turut hadir Duta Besar Republik Rakyat China ke Malaysia, TYT Ouyang Yujing dan Timbalan Ketua Setiausaha (Sumber Asli) Kementerian Sumber Asli, Alam Sekitar dan Perubahan Iklim, Abdul Wahid Abu Salim.

Dalam pada itu, Tiong Sii memaklumkan, satu penilaian bersama akan diadakan dengan CWCA pada tahun ini bagi menilai pencapaian Perjanjian Projek Kerjasama Antarabangsa Konservasi Giant Panda dalam aspek tahap kesihatan, pembiakan, pendidikan dan kesedaran awam, penyelidikan dan hubungan dua hala.

“Yi Yi yang bermaksud persahabatan, dan Sheng Yi yang bermaksud keamanan dan persahabatan menjadi nama pilihan bagi kedua-dua anak panda gergasi daripada pasangan Fu Wa dan Feng Yi yang tiba di Malaysia pada 21 Mei 2014.

“Nama-nama ini memberikan maksud yang signifikan dalam mengukuhkan ikatan antara Malaysia dan RRC,” ujarnya.

Author

Diyana Rahip

View all posts

View all posts


Tindakan tegas jika jual ayam melebihi harga siling – Mustapa

TUMPAT: Kerajaan akan mengambil tindakan tegas terhadap peniaga yang menjual ayam melebihi harga siling RM9.40 sekilogram yang ditetapkan, kata Menteri di Jabatan Perdana Menteri (Ekonomi), Datuk Seri Mustapa Mohamed.

Mustapa, yang juga ahli Pasukan Khas Jihad Tangani Inflasi, berkata harga siling RM9.40 sekilogram juga masih kekal berikutan kerajaan masih meneruskan pemberian subsidi.

“Kalau ada mana-mana pihak menjual melebihi harga tersebut, pihak berkenaan akan diambill tindakan sewajarnya,” katanya pada sidang media selepas melawat Laman Warisan Seni Kampung Laut dan Laman Warisan Serunding Kampung Laut, di sini, hari ini.

Turut hadir Ketua Pegawai Eksekutif Majlis Pembangunan Wilayah Ekonomi Pantai Timur (ECERDC), Datuk Baidzawi Che Mat.

Sementara itu mengulas mengenai lawatan tersebut, Mustapa berkata projek pembangunan Laman Warisan Seni dan Laman Warisan Serunding melibatkan kos RM40 juta menempatkan 23 usahawan tempatan yang mengusahakan perniagaan serunding dan perniagaan kecil yang lain.

“Menerusi 23 outlet di Laman Warisan Seni Kampung Laut dan Laman Warisan Serunding Kampung Laut tidak kurang 100 peluang pekerjaan ditawarkan kepada anak tempatan di sini,” katanya.

Projek pembangunan Kampung Laut merupakan salah satu inisiatif ECERDC untuk mengekalkan tradisi perkampungan di samping meningkatkan taraf sosioekonomi penduduk setempat melalui peluang keusahawanan. – BERNAMA


Haaland atasi rekod Messi dengan lima gol di Liga Juara-Juara

ERLING Haaland mencipta rekod baharu Liga Juara-Juara selepas menjaringkan lima gol ketika menentang RB Leipzig dalam perlawanan timbal balik UCL di Stadium Etihad awal pagi tadi.

Pemain dari Norway itu berjaya menjaringkan gol pada minit ke-22 apabila VAR memberikan sepakan penalti selepas bola terkena tangan pemain Leipzig Benjamin Henrichs.

Pada minit berikutnya, Haaland menjaringkan gol apabila sepakan Kevin De Bruyne terkena tiang dan mudah disempurnakan olehnya.

Sebelum tamat separuh masa pertama, Haaland menyempurnakan malam gemilangnya dengan hattrick selepas mudah memasukan bola ke dalam gawang hasil tandukan Ruben Dias yang terkena tiang.

Penyerang itu menjaringkan satu lagi gol pada separuh masa kedua, apabila sepakan sudut City selepas beberapa tepisan dibuat oleh Blaswich dan jatuh di atas kakinya untuk menjaringkan gol keempat buat dirinya.

Selang empat minit kemudian, Haaland sekali lagi menjaringkan satu gol lalu melengkapkan persembahan lima bintang menentang Leipzig dan diakhiri dengan keputusan 7-0.

Haaland telah mencipta 30 gol dalam 25 perlawanan, ia lebih cepat daripada mana-mana pemain dalam sejarah pertandingan.

Malah, dia juga pemain yang paling muda mencatat rekod ini pada usia 22 tahun dan 236 hari.

Sebelum ini, rekod tersebut dipegang oleh Ruud van Nistelrooy dan Lionel Messi.

Author

Muhammad Nor Fadzly Mahat

View all posts

View all posts


Peruntukan RM1 bilion naik taraf prasarana sempadan bukti kesungguhan Kerajaan Perpaduan

KUNAK: Ahli Dewan Undangan Negeri (ADUN) Kunak, Norazlinah Arif menyambut baik usaha Perdana Menteri, Datuk Seri Anwar Ibrahim yang meluluskan peruntukan RM1 billion bagi menaik taraf prasarana sempadan Sabah dan Sarawak.

Beliau berkata, selain pemberian khas RM300 juta kepada Sarawak, usaha itu bukti kesungguhan Kerajaan Perpaduan memastikan semua rakyat dapat akses setara baik dari segi dana kerajaan mahu pun pertumbuhan insfrastruktur serta ekonomi dan sosial.

Pada masa sama katanya, usaha untuk mewartakan Sabah dan Sarawak sebagai Wilayah juga menguatkan lagi persepsi dan sokongan rakyat di kedua-dua negeri terhadap ideologi pentadbiran Malaysia Madani.

“Peruntukan RM1 billion ini merupakan langkah awal yang tepat dan dijangka dapat memberi implikasi positif kepada perkembangan ekonomi serta sosial masyarakat Sabah dan Sarawak dalam masa yang singkat.

“Pada masa sama, usaha itu dapat memperkukuhkan lagi keselamatan rakyat kita di kawasan-kawasan sepanjang sempadan Malaysia dan Kalimantan yang bakal menjadi ibu kota baharu Indonesia,” katanya dalam satu kenyataan pada Isnin.

Norazlinah yang juga Ketua Wanita Warisan berkata, bagaimanapun, selaku wakil rakyat, pihaknya merasakan bahawa perkara infrastruktur sempadan itu merupakan isu utama yang digusari masyarakat Sabah dan Sarawak.

Katanya, pembangunan pusat pentadbiran baharu Indonesia, Nusantara di Kalimantan membabitkan kos RM135 billion (466 trilion rupiah) itu, selain merancakkan ekonomi di pinggir sempadan Sabah dan Sarawak, ia turut diancam pelbagai risiko ekonomi serta sosial.

“Penyeludupan haram, pemerdagangan manusia, serta pelbagai lagi ancaman yang turut hadir dengan pembangunan ekonomi yang pesat adalah amat dikhuatiri memberi kesan negatif terhadap masyarakat setempat.

“Justeru, infrastruktur persempadanan yang efisien dan berkesan hasil daripada peruntukan naiktaraf RM1 billion ini dapat menyumbang untuk mengawal risiko berkenaan,” katanya.

Norazlinah berkata, di samping itu, isu pencerobohan asing di pesisiran pantai Sabah dan Sarawak di sekitar Laut China Selatan yang tiada hentinya juga harus diberikan tumpuan oleh kerajaan Persekutuan.

Katanya, siri pencerobohan angkatan keselamatan dan maritim China yang berlaku sejak sekian lama dan semakin kerapa ketika ini telah menjejaskan ekonomi dan sosial masyarakat Sabah dan Sarawak.

“Lebih 89 kali kapal perang China dilaporkan memasuki kawasan perairan Sabah dan Sarawak sejak beberapa tahun kebelakangan ini dengan hampir tiada kawalan serta tindakan proaktif dari Kementerian Pertahanan atau pun Kementerian Luar Negeri.

“Ini memberikan kesan negatif kepada industri minyak mentah dan gas, industri perikanan serta industri pelancongan di Sabah dan Sarawak.

“Bukan sekali dua kapal Pengawal Pantai China bertindak mencerobohi kawasan Zon Eksklusif Ekonomi (EEZ) di Sabah, mengancam operasi carigali minyak dan gas oleh Petronas di kawasan itu,” tegasnya.

Kata Norazlinah, siri pencerobohan China itu dapat dilihat daripada banyak laporan media dalam dan luar negara termasuk laporan daripada Tentera Laut Di Raja Malaysia (TLDM) sebelum ini.

Sehubungan itu, beliau berharap Kerajaan Perpaduan terus komited untuk berkhidmat demi rakyat khususnya bagi mempertahankan kedaulatan negara serta keselamatan pesisir pantai Sabah dan Sarawak dari sebarang ancaman asing.

Author

Tun Puteh Wanti

View all posts

View all posts


Kes buli MCKK: KPM sedia bertemu ibu bapa mangsa

GEORGE TOWN: Kementerian Pendidikan Malaysia (KPM) bersedia untuk bertemu dengan ibu bapa atau waris kepada pelajar yang dikatakan menjadi mangsa buli di Kolej Melayu Kuala Kangsar (MCKK).

Timbalan Menteri Pendidikan, Lim Hui Ying berkata, KPM memahami perasaan ibu bapa mangsa dan terbuka untuk bertemu bagi membincangkan isu tersebut pada bila-bila masa.

“Kes tersebut memang di dalam pengetahuan KPM yang mana, kes ini sedang dalam siasatan pihak polis. Kita telah mengambil tindakan sewajarnya dan yang sepatutnya diambil.

“Bagaimanapun, kita faham perasaan ibu bapa mangsa. Jika mereka nak jumpa, kita mengalu-alukan. Tiada masalah.

“Saya nak tekankan di sini, KPM tidak akan menyebelahi mana-mana pihak. Kita melayani semua orang sama rata, adil. Bagi KPM, semua murid atau pelajar adalah sama,” katanya kepada pemberita selepas merasmikan Anjung Ketipang Payung di Sekolah Kebangsaan Tan Sri P Ramlee di sini pada Rabu.

Tambah beliau, kementerian tidak akan berkompromi dalam kes buli di semua institusi pendidikan di bawah KPM.

“KPM telah mengeluarkan dua Surat Pekeliling Iktisas (SPI) berkenaan pelaksanaan Garis Panduan Pengurusan Salah Laku Buli dan Salah Laku Seksual di institusi pendidikan sebagai rujukan kepada semua pegawai di bahagian KPM, jabatan pendidikan negeri, pejabat pendidikan daerah dan institusi pendidikan bawah KPM.

“Ia sebagai rujukan untuk kes buli dan gangguan seksual di sekolah. Kes-kes ini memang kita memandang serius dan tidak akan berkompromi dengan mana-mana pihak,” katanya.

Sebelum ini, tular di laman Instagram pada Jumaat yang memaparkan seorang pelajar sekolah dimasukkan ke hospital dipercayai dibuli senior di sebuah sekolah di Kuala Kangsar.

Turut tular sepucuk surat rayuan terhadap keputusan hukuman disiplin terhadap pelaku-pelaku yang diminta berkelakuan baik, dirotan dan membuat kerja amal di sekolah.

Bagaimanapun, pada 4 November lalu, Ketua Polis Daerah Kuala Kangsar, Asisten Komisioner Omar Bakhtiar Yaacob dalam satu kenyataan memaklumkan, pihak polis sudah membuka kertas siasatan berhubung kejadian buli membabitkan pelajar lelaki di sebuah sekolah berasrama penuh di sini.

Laporan kejadian itu diterima pada 24 September lalu melibatkan tiga mangsa yang merupakan pelajar Tingkatan Empat.

Dalam perkembangan lain, polis sedang menyiasat kes guru lelaki yang didakwa menunjukkan kemaluannya kepada seorang pelajar di sebuah sekolah di Balik Pulau baru-baru ini.

Hui Ying berkata, kes tersebut dalam pengetahuan KPM dan ia diklasifikasikan sebagai kes gangguan seksual di sekolah.

“Kes dalam siasatan polis, saya tidak ada maklumat lanjut mengenainya.

“Mengenai ada penahanan tetapi saya tidak tahu lanjut mengenainya,” katanya. – Sinar Harian

Author

Media Variasi

View all posts

View all posts


Messi disenarai dalam skuad Argentina, penyertaan kelimanya dalam Piala Dunia

ISTANBUL: Leon Messi disenarai dalam skuad 26 pemain Argentina untuk kali kelima dalam Piala Dunia dengan beliau berharap untuk memenangi kejohanan itu buat kali pertama kali ini, lapor Agensi Anadolu (AA).

Angel Di Maria dari Juventus, Paulo Dybala dari Roma dan penjaga gol Franco Armani, 36, turut tersenarai dalam skuad Lionel Scaloni.

Piala Dunia 2022 yang berlangsung di negara Teluk, Qatar, akan bermula pada 20 Nov dan berakhir pada 18 Dis.

Tuan rumah Qatar yang disenarai dalam Kumpulan A, akan membuka kejohanan 29 hari itu menentang Ecuador pada 1600 GMT di Stadium Al Bayt.

La Albiceleste akan menentang Arab Saudi manakala Mexico bertemu Poland dalam Kumpulan C. – BERNAMA


BN konsisten tolak kerjasama dengan PH

KUALA LUMPUR :Barisan Nasional (BN) masih konsisten dengan pendirian untuk tidak mewujudkan jalinan bersama Pakatan Harapan (PH) bagi tujuan membentuk kerajaan Persekutuan.

Ini kerana kata Bendahari Agungnya, Datuk Seri Hishammuddin Hussein, BN sudah menetapkan sebarang kerjasama dengan parti lain hanya berdasarkan nilai dan matlamat sehaluan dengan parti itu.

Katanya, rakyat sudah membuat pilihan mereka dalam Pilihan Raya Umum ke-15 (PRU15) dan keputusan itu harus dihormati malah berlapang dada menerima kenyataan bahawa tiada satu parti yang boleh membentuk kerajaan selagi tidak mencapai dua pertiga kerusi Parlimen.

“Jelas, tiada satu parti pun berupaya membentuk kerajaan. Parlimen kini tergantung. Yang paling penting, negara dan rakyat memerlukan kerajaan yang stabil dalam melangkah ke hadapan.

“Ini sebabnya kita mesti bekerjasama dengan pihak yang berkongsi nilai dan matlamat yang sehaluan. Namun, saya konsisten sejak sebelum ini lagi, dan saya tetap teguh pendirian untuk tidak bekerjasama dengan Pakatan Harapan (PH),” katanya.

UMNO dijangka mengadakan mesyuarat khas hari ini bagi membincangkan kedudukan parti itu, selepas tiada satu parti memperoleh majoriti cukup untuk membentuk kerajaan.

BN termasuk UMNO yang bertanding di 178 kerusi Parlimen pada PRU15 sekali lagi mengalami kekalahan dan ia adalah yang terburuknya sejak menyertai PRU, selepas gagal mempertahan banyak kerusi yang dimenangi mereka pada PRU14 lalu.

Author

Tun Puteh Wanti

View all posts

View all posts


Pengecualian fi kepada Badan Peguam Syarie Wilayah Persekutuan manfaatkan rakyat

KUALA LUMPUR: Pengecualian fi kepada anggota Badan Peguam Syarie Wilayah-Wilayah Persekutuan (BPSWP) dapat memberi manfaat secara langsung kepada rakyat kerana peguam tidak perlu lagi memindahkan tanggungan itu kepada anak guam mereka.

Presidennya, Datuk Zainul Rijal Abu Bakar menerusi kenyataan hari ini berkata, keprihatinan Menteri di Jabatan Perdana Menteri (Hal Ehwal Agama) Datuk Dr Mohd Nai’m Mokhtar dalam perkara itu perlu diteladani semua kerana meletakkan kepentingan awam mengatasi perolehan kerajaan.

Beliau berkata, pengecualian fi yang diwartakan pada 26 Januari itu sangat melegakan Peguam Syarie Wilayah-Wilayah Persekutuan yang baharu sahaja menempuh era baharu pasca pelaksanaan Akta 814 yang mula berkuat kuasa pada 21 Jun 2022, ditambah pula dengan krisis yang masih belum pulih sepenuhnya akibat pandemik COVID-19.

“BPSWP pasti pengalaman Mohd Nai’m dalam kehakiman syariah sebelum ini membantu keputusan beliau membuat pertimbangan yang cepat dan tepat dalam isu ini dan ia merupakan manifestasi kelancaran wibawa beliau sebagai Menteri walaupun masih belum mencecah 100 hari pentadbiran,” katanya.

Katanya, bagi fi untuk tahun-tahun akan datang BPSWP telah pun melaksanakan kajian dan mendapat sumbang saran dari anggota BPSWP, dan hasil kajian serta sumbang saran itu akan dikemukakan kepada pihak berwewenang pada masa akan datang.

“Sehubungan itu, saya ingin mengucapkan setinggi terima kasih dan penghargaan kepada Mohd Nai’m atas keprihatinannya berkaitan dengan bebanan yang ditanggung oleh Peguam Syarie khususnya di Wilayah Persekutuan,” katanya.

Zainul turut merakamkan ucapan terima kasih kepada Mahkamah Syariah Wilayah Persekutuan, Jabatan Peguam Negara dan Jabatan Kemajuan Islam Malaysia (JAKIM) kerana bersama-sama menyelesaikan perkara itu dengan baik.

Terdahulu Mohd Nai’m dalam kenyataan hari ini mengumumkan tiada pengenaan fi kepada anggota BPSWP di bawah Seksyen 23, 24, 29 dan 31 di bawah Akta Profesion Guaman Syarie 2019 (Akta 814) bagi tahun ini. – BERNAMA


Gaya macam ‘rock’ tapi hati… – Aksi lelaki baju merah peluk anak yatim bikin netizen sebak

CYBERJAYA: Video tular memaparkan seorang lelaki bergegas memeluk seorang murid lelaki nyata menyentuh hati warga net.

Menerusi perkongsian video TikTok @faizul, kelihatan seorang lelaki berbaju merah menghampiri seorang murid yang merupakan seorang anak yatim lantas memeluk murid tersebut.

Difahamkan, detik indah itu berlaku dalam sebuah ceramah motivasi di sebuah sekolah rendah.

Menurut Faizul, penceramah itu meminta semua murid duduk kecuali yang sudah kehilangan ibu, bapa atau kedua-duanya.

Kelihatan di dalam video itu hanya beberapa murid sahaja yang masih kekal berdiri.

“Bila lihat wajah sorang-sorang pelajar yang sudah tiada ibu atau ayah ni.

“Saya minta teman-teman yang masih ada ibu ayah untuk bangun dapatkan kawan-kawan yang berdiri, kongsikan kasih sayang kepada mereka yang telah kehilangan.

“Tiba-tiba seorang ayah pelajar lain terus meluru ke arah seorang pelajar lelaki. Tanpa diminta, tanpa disuruh.

“Tapi kerana demi kasih dan sayang yang beliau kongsikan dengan anak yang hilang kasih sayang daripada seorang ayah.

“Kasihnya seorang ayah… Walaupun bukan anaknya sendiri,” kongsinya.

Dalam pada itu, Netizen di ruangan komen menjelaskan kejadian itu berlaku pada tahun lepas di Sekolah Kebangsaan Pandaraman Jaya, Selangor.

Menjengah di ruangan komen, rata-rata netizen meluahkan rasa sebak dan terharu dengan tindakan lelaki berbaju merah itu.

“Tapi kenapa cikgu buat macam tu, sedih… kenapa suruh diorang diri… TQ ayah baju merah, walaupun nampak rock tapi hati tu,” kongsi netizen

“Abang ni hebat. Kesimpulan saya: jangan nilai orang dari penampilan fizikalnya. Abang ni sekali tengok macam orang-orang yang kasar tapi dalam hati ada taman,” komen netizen

“Brader… awak seorang yang sangat-sangat hebat. Nilai kasih sayang sangat-sangat tinggi… Semoga Allah berkati dunia akhirat Aamin Ya Rabb,” luah netizen.

Author

Nurul Ain Japri

View all posts

View all posts


Nurul Izzah bukan lagi penasihat ekonomi Anwar

CYBERJAYA: Naib Presiden PKR, Nurul Izzah Anwar mengesahkan beliau tidak lagi berkhidmat sebagai Penasihat Kanan Ekonomi dan Kewangan kepada Perdana Menteri, Datuk Seri Anwar Ibrahim.

Menurutnya, beliau kini menyertai Sekretariat Jawatankuasa Penasihat Menteri Kewangan yang dipengerusikan oleh Tan Sri Mohd Hassan Marican.

“Mohd Hassan telah mengundang saya menyertai Sekretariat Jawatankuasa Penasihat bagi membantu usaha mereka dalam memperkukuh ekonomi negara dan rakyat.

“Saya dengan rendah diri menerima tanggungjawab ini. Menerusi peranan baharu ini, saya tidak lagi berkhidmat sebagai Penasihat Kanan Ekonomi dan Kewangan kepada Perdana Menteri,” katanya seperti dilapor Berita Harian hari ini.

Pada masa sama, beliau amat menghargai setiap peluang untuk menyumbang kepada negara demi melakar masa depan yang lebih baik untuk Malaysia.

“Saya mengambil kesempatan ini bagi menzahirkan sepenuh penghargaan atas setiap sokongan dan dokongan yang diberikan, baik daripada orang ramai mahupun seluruh pasukan perkhidmatan awam dan komuniti kerajaan.

“Rakyat Malaysia secara keseluruhannya mengharapkan masa depan yang cemerlang dan penyatuan yang utuh dipimpin oleh Perdana Menteri bersama Kerajaan Perpaduan.

“Saya berharap khidmat membantu Tan Sri Mohd Hassan berserta anggota jawatankuasa lain mampu memberi manfaat kepada negara tercinta. Terima kasih saya ucapkan kepada seluruh jawatankuasa. Sama-samalah kita menyumbang dalam sebarang kapasiti demi negara kita,” ujarnya.

Awal bulan lalu, Nurul Izzah dalam satu temu bual bersama sebuah media tempatan, memaklumkan beliau dilantik sebagai penasihat kanan bagi ekonomi dan kewangan kepada Perdana Menteri, berkuat kuasa 3 Januari 2023.

Pelantikan itu bagaimanapun mengundang kritikan pelbagai pihak terutama pembangkang yang mempertikaikan keputusan berkenaan dan mengaitkannya dengan amalan nepotisme.

Anwar kemudian menjelaskan, anaknya tidak akan menerima sebarang elaun dan beliau sendiri mempelawa bekas Ahli Parlimen Permatang Pauh itu untuk membantunya sebagai penasihat di Jabatan Perdana Menteri dan Kementerian Kewangan.

Author

Diyana Rahip

View all posts

View all posts


Pelajar hamil dirogol bomoh ketika jalani rawatan buang santau

MUAR: Mimpi ngeri buat seorang remaja apabila didakwa dirogol dua kali oleh seorang bomoh hingga hamil ketika mendapatkan rawatan membuang santau di rumahnya, lokasi terpencil di daerah ini.

Ketua Polis Daerah Muar, Asisten Komisioner Raiz Mukhliz Azman Aziz berkata, kejadian menimpa mangsa berusia 15 tahun itu, berlaku pada November 2022 dan April lalu.

Menurutnya, semua kejadian berlaku ketika mangsa mendapatkan rawatan dengan suspek berusia 50 tahun.

“Pelajar berkenaan memaklumkan dia dirogol ketika proses perubatan dilakukan. Pada 27 Oktober lalu, Ibu Pejabat Polis Daerah (IPD) Muar menerima satu laporan kejadian itu.

“Mengikut keluarganya, mereka mahu mendapatkan rawatan kerana mangsa dan sekeluarga sering sakit dipercayai terkena santau.

“Mangsa mengetahui dirogol apabila mendengar sesi ceramah jenayah seksual di sekolah pada September lalu, selain tidak didatangi haid,” katanya memetik Berita Harian.

Tambah beliau, mangsa memaklumkan kejadian itu pada ibunya dan hasil pemeriksaan kesihatanm remaja berkenaan disahkan mengandung.

“Polis menjalankan siasatan dan kes disiasat mengikut Seksyen 376 Kanun Keseksaan,” maklumnya.

Author

Diyana Rahip

View all posts

View all posts


SPRM tahan suami isteri buat tuntutan palsu RM2 juta

PUTRAJAYA: Suruhanjaya Pencegahan Rasuah Malaysia (SPRM) menahan sepasang suami isteri semalam kerana disyaki membuat tuntutan palsu membabitkan bayaran komisen program merekrut pelajar sekolah menengah untuk melanjutkan pelajaran di sebuah universiti swasta, berjumlah hampir RM2 juta.

Menurut sumber pasangan berusia lingkungan 40-an itu ditahan pada kira-kira 11 pagi ketika hadir memberi keterangan di ibu pejabat SPRM di Putrajaya, semalam.

“Suspek lelaki yang juga bekas pengurus pemasaran di universiti tersebut disyaki bersubahat dengan isterinya, seorang suri rumah, melakukan tuntutan palsu sekitar tahun 2015 hingga 2020,” katanya.

Majistret Irza Zulaikha Rohanuddin membenarkan permohonan reman terhadap lelaki berkenaan di Mahkamah Majistret Putrajaya selama tujuh hari bermula hari ini hingga 27 Februari, manakala isterinya dibebaskan dengan jaminan SPRM.

Sementara itu, Pengarah SPRM Putrajaya, Azizul Ahmad Sarkawi ketika dihubungi mengesahkan penahanan tersebut dan berkata, kes disiasat di bawah Seksyen 18 Akta SPRM 2009. – BERNAMA


Polis tahan pemandu treler terbabit kes langgar lari korban dua wanita

IPOH: Polis menahan seorang pemandu treler yang dipercayai terbabit dalam kejadian langgar lari hingga mengorbankan dua wanita di Kilometer 121 Jalan Ipoh-Kuala Lumpur arah utara berhampiran Kampung Kelawar, Tanjong Malim, pada 29 Mac lepas.

Ketua Polis Daerah Muallim, Supt Mohd Hasni Mohd Nasir berkata, tangkapan terhadap lelaki berusia 30 tahun itu dilakukan berhampiran Plaza Tol Simpang Ampat, Melaka pada 11.57 malam semalam.

Beliau berkata berdasarkan soal siasat, suspek mengaku menyebabkan kemalangan tersebut ketika dia sedang membuat pusingan ‘U’ di lokasi kejadian.

“Akibat kemalangan itu, lelaki tersebut telah menghantar notis berhenti kerja 24 jam kepada majikannya pada 30 Mac iaitu sehari selepas kejadian

“Pihak kami juga merampas sebuah treler ‘bulk tanker’ jenis Volvo di Kerling, Selangor dan hasil pemeriksaan mendapati terdapat kesan bengkok dan cat tertanggal pada penghadang besi di sebelah kanan tengah kenderaan itu,” katanya.

Menurutnya suspek direman hingga Isnin ini bagi membantu siasatan dan hasil ujian saringan air kencing terhadapnya didapati negatif. – BERNAMA


Syarikat didenda RM100,000 kemuka maklumat palsu bekalan minyak masak

IPOH: Sebuah syarikat pemborong minyak masak didenda RM100,000 oleh Mahkamah Sesyen Teluk Intan setelah didapati bersalah apabila gagal menyelenggara buku stok barangan kawalan, dan mengemukakan maklumat palsu.

Pengarah Kementerian Perdagangan Dalam Negeri dan Kos Sara Hidup (KPDN) Perak, Datuk Kamalludin Ismail berkata, syarikat itu mengaku bersalah terhadap lima pertuduhan selepas dikesan melakukan kesalahan itu ketika Operasi Ayam, Telur dan Minyak Masak (Op ATM) pada 5 Julai tahun lepas.

Beliau berkata dalam serbuan penguat kuasa KPDN Tapah di premis syarikat itu di Jalan Perdana 7, Pusat Perniagaan Slim Perdana dekat Slim River,  syarikat itu didapati gagal menyelenggara buku stok barang kawalan dengan sempurna.

“Siasatan juga mendapati premis itu disyaki melakukan kesalahan di bawah Seksyen 8 (4) (b) Akta Kawalan Bekalan 1961 kerana mengemukakan maklumat palsu berhubung dokumen atau invois penjualan minyak masak yang diserahkan kepada penguatkuasa,” katanya dalam kenyataan hari ini.

Kamalludin seterusnya meminta kerjasama orang ramai yang mempunyai maklumat mengenai aktiviti penyelewengan barang kawalan supaya melaporkan kegiatan ini melalui saluran KPDN iaitu melalui whatsapp 019-279 4317 / 019-848 8000, portal aduan e-aduan.kpdn.gov.my atau menggunakan aplikasi telefon pintar Ez ADU KPDN termasuk menghantar emel ke e-aduan@kpdn.gov.my serta talian 1-800-886-800. – BERNAMA


Hishammuddin sedia bertanding jika ada pemilihan UMNO

KUALA LUMPUR: Bekas Naib Presiden Umno, Datuk Seri Hishammuddin Hussein menyatakan beliau bersedia untuk bertanding jika pemilihan parti itu akan diadakan hasil keputusan Perhimpunan Agung UMNO (PAU) 2022.

Beliau berkata kepada pihak media pada PAU 2022 di Pusat Dagangan Dunia Kuala Lumpur, soal jawatan yang akan beliau bertanding adalah berdasarkan jika pertandingan itu sah akan diadakan.

“Kita kena menunggu mesyuarat PAU kali ini dan sekiranya keputusan PAU ada pemilihan, saya sendiri tidak keberatan memikirkan untuk bertanding dalam pemilihan yang akan datang,” katanya.

Susulan menerima pelbagai pendapat pemimpin parti yang berbeza sama ada jawatan presiden dan timbalan presiden UMNO perlu dipertandingkan atau tidak, Majlis Kerja Tertinggi (MKT) masih belum memutuskan mengenai pertandingan dua jawatan itu.

Terdahulu, Ketua Penerangan UMNO, Isham Jalil mengumumkan pada Khamis agar ahli parti yang mahu bertanding lima jawatan tertinggi termasuk dua jawatan tersebut, membuat pengumuman secara terbuka menjelang pemilihan yang akan diadakan pertengahan tahun ini.

Author

Faridah Amiratul

View all posts

View all posts


MBI Kedah lapor polis kenyataan Saifuddin

ALOR SETAR: Perbadanan Menteri Besar (MBI) Kedah membuat laporan polis berhubung kenyataan Menteri Dalam Negeri, Datuk Seri Saifuddin Nasution Ismail yang mendakwa terdapat seorang lelaki warga China bekerja dengan anak syarikat kerajaan negeri (GLC) itu.

Jurucakap Polis Kedah, Senior Asisten Komisioner Alzafny Ahmad berkata, laporan tersebut dibuat oleh Pengurus Sumber Manusia dan Pentadbiran MBI Kedah, kira-kira pukul 6 petang semalam.

“Wanita itu membuat laporan polis bagi menafikan dakwaan Saifuddin yang tular dalam media sosial pada 27 Julai lalu menyatakan terdapat seorang lelaki China bekerja dengan MBI Kedah.

“Kes tersebut disiasat mengikut Seksyen 500 Kanun Keseksaan dan Seksyen 233 Akta Komunikasi dan Multimedia 1998,” katanya ketika dihubungi di sini, hari ini, lapor Utusan.

Baru-baru ini, Saifuddin dalam beberapa siri ceramahnya mendakwa terdapat individu warga China yang diambil bekerja dengan MBI Kedah bagi projek perlombongan unsur nadir bumi (REE).

Saifuddin mendakwa, salah seorang yang diambil bekerja dengan MBI Kedah itu pernah ditahan pihak berkuasa kerana terlibat dengan kecurian REE.

Sementara itu Alzafny memaklumkan, setakat ini tiada laporan diterima berkaitan ucapan yang menyentuh isu agama, raja dan kaum (3R) di seluruh negeri itu.

“Secara keseluruhannya terdapat 59 ceramah diadakan di seluruh Kedah semalam iaitu 10 melibatkan Barisan Nasional (BN), lima Pakatan Harapan (PH), 38 Perikatan Nasional (PN) dan enam bebas.

“Kota Setar mencatatkan jumlah ceramah terbanyak iaitu 13, diikuti Kulim (7), Baling (6) dan Kubang Pasu (5),” katanya.

Author

Media Variasi

View all posts

View all posts


Isu bakar suar: FAM denda JDT RM120,000

PETALING JAYA: Persatuan Bola Sepak Malaysia (FAM) telah mengenakan hukuman denda berjumlah RM120,000 ke atas Johor Darul Ta’zim (JDT) susulan tindakan penyokong menyalakan suar di Stadium Sultan Ibrahim, Iskandar Puteri pada saingan Liga Malaysia musim ini.

Setiausaha Agung FAM, Noor Azman Rahman berkata, surat hukuman denda bagi kesalahan-kesalahan tersebut sudah dihantar ke pengurusan JDT pada 31 Mei untuk memaklumkan keputusan yang diputuskan pada mesyuarat Jawatankuasa Tatatertib FAM.

“Bagi perlawanan Liga Super melibatkan JDT lwn Sabah FC pada 31 Mac, JDT telah didenda RM30,000 akibat tindakan penyokongnya melakukan pembakaran suar dalam anggaran sebanyak 10 unit dan didenda tambahan RM10,000 kerana JDT telah didapati gagal untuk mematuhi obligasi penganjuran sehingga membolehkan kemasukan dan pembakaran suar oleh penyokong.

“Seterusnya, bagi aksi JDT lwn Kedah Darul Aman FC pada 9 April, JDT telah didenda RM30,000 akibat tindakan penyokongnya membakar suar secara serentak dengan jumlah lebih kurang 30 unit dengan didenda RM10,000 kerana JDT telah didapati gagal untuk mematuhi obligasi penganjuran sehingga membolehkan kemasukan dan pembakaran suar oleh penyokong.

“Sementara bagi perlawanan Piala FA melibatkan JDT lwn PDRM FC pada 14 April, JDT telah didenda RM30,000 akibat tindakan penyokongnya menyalakan 29 unit suar secara serentak dan didenda RM10,000 kerana JDT telah didapati gagal untuk mematuhi obligasi penganjuran sehingga membolehkan kemasukan dan pembakaran suar oleh penyokong.

“Dengan pemakluman ini, diharap ia dapat memberi penjelasan kepada umum bahawa tindakan dan hukuman telah pun diambil oleh FAM bagi kesalahan membakar dan menyalakan suar yang sememangnya masih dikuatkuasakan dalam Kod Tatatertib FAM,” kata Noor Azman.

Meskipun terpalit dengan isu tersebut, skuad Harimau Selatan kendalian Esteban Solari masih ampuh dengan mendahului carta Liga Super selepas merekodkan 15 kemenangan berturut-turut musim ini. – KOSMO! ONLINE

Author

Media Variasi

View all posts

View all posts


Kanak-kanak 2 tahun dipercayai keracunan nikotin akut tertelan cecair vape

KUALA LUMPUR: Seorang kanak-kanak perempuan berusia dua tahun mungkin mengalami keracunan nikotin akut selepas dipercayai tertelan cecair daripada peranti rokok elektronik (vape) jenis pakai buang dalam insiden di Bera, Pahang pada 30 Mei lepas.

Kementerian Kesihatan (KKM) dalam kenyataan malam tadi memaklumkan mangsa telah dirujuk ke Hospital Sultan Ahmad Shah di Temerloh kerana memerlukan bantuan pernafasan di Unit Rawatan Rapi Kanak-Kanak.

“Kanak-Kanak ini dilaporkan mengalami sawan sebanyak dua kali ketika dalam rawatan. Terkini, keadaan pesakit adalah stabil dan bernafas tanpa bantuan alat pernafasan dan dipantau oleh pihak hospital,” menurut kenyataan itu.

Menurut KKM, pada hari kejadian, mangsa yang tidak mempunyai sejarah penyakit kronik ditemui datuknya dalam keadaan batuk, muntah serta sesak nafas dan terdapat peranti rokok elektronik jenis pakai buang berhampiran mangsa.

“Kanak-Kanak ini dipercayai tersedut atau tertelan cecair daripada peranti rokok elektronik jenis pakai buang.

Kenyataan itu menyebut pada mulanya kejadian tersebut dilaporkan sebagai kemungkinan kes kecederaan paru-paru yang dikaitkan dengan rokok elektronik (EVALI) namun hasil penemuan klinikal mendapati ia tidak memenuhi kriteria EVALI.

“Keputusan ujian air kencing menunjukkan kehadiran nikotin pada paras yang tinggi. Peranti rokok elektronik yang ditemui telah dihantar ke makmal untuk ujian lanjut,” katanya.

Menurut kenyataan itu, kanak-kanak tersebut disahkan menghidapi Acute Life Threatening Event Secondary To Possible Alleged Nicotine Ingestion Complicated With Seizure.

Justeru, KKM menasihati orang ramai bahawa sebarang penggunaan produk merokok termasuk rokok elektronik adalah berbahaya kepada kesihatan.

“Keracunan nikotin akibat penggunaan tembakau atau cecair rokok elektronik boleh menyebabkan kesan akut seperti debaran jantung atau palpitation, muntah dan sawan.

“Ia boleh terjadi kepada semua pengguna termasuk kanak-kanak. Kesan nikotin yang tinggi serta pendedahan nikotin untuk jangka masa panjang terutama kepada kanak-kanak akan menyebabkan pertumbuhan otak terjejas,” katanya. – BERNAMA


KPLB nafi pinggir masyarakat Orang Asli, sedia RM274 juta peruntukan

KUALA LUMPUR: Kementerian Pembangunan Luar Bandar (KPLB) menafikan tohmahan bahawa kerajaan meminggirkan keperluan masyarakat Orang Asli di negara ini.

Sebaliknya kerajaan telah memperuntukkan sejumlah RM274 juta kepada Jabatan Kemajuan Orang Asli (JAKOA) dalam usaha mendokong pembangunan kemajuan masyarakat Orang Asli.

Menterinya, Datuk Seri Mahdzir Khalid berkata, peruntukan itu meningkat RM37.8 juta berbanding peruntukan tahun lalu iaitu sebanyak RM236.2 juta.

“Jumlah itu merangkumi peruntukan Pembangunan RM113.8 juta, Dasar Sedia Ada RM67.1 juta, Program Khusus RM90 juta dan pelaksanaan Program Kelas Dewasa Ibu Bapa Orang Asli & Penan atau KEDAP sebanyak RM3 juta.

“Peruntukan yang disediakan ini menunjukkan Kerajaan Keluarga Malaysia begitu komited dalam memastikan tiada satu pun daripada rakyat Malaysia terpinggir daripada menerima pembangunan yang dilaksanakan oleh kerajaan.

Beliau berkata demikian dalam sidang media sempena Majlis Perhimpunan Perdana Batin/Penghulu Orang Asli bersama Pemimpin di ibu negara hari ini.

Turut hadir, Timbalan Menteri I KPLB, Datuk Seri Abdul Rahman Mohamad; Timbalan Menteri II KPLB, Datuk Hasbi Habibollah: Ketua Setiausaha KPLB, Datuk Ramlan Harun dan Ketua Pengarah JAKOA, Sapiah Mohd Nor.

Jelas Mahdzir, kerajaan meletakkan harapan yang tinggi kepada kepimpinan masyarakat Orang Asli untuk membantu Kerajaan dalam mencorak masa depan masyarakat Orang Asli.

Pada masa yang sama, kerajaan turut berharap Batin dan Penghulu Orang Asli memainkan peranan sebagai ejen penghubung diantara masyarakat Orang Asli dengan agensi kerajaan, swasta dan Badan Bukan Kerajaan (NGO).

“Dengan adanya pemimpin yang dilantik dalam kalangan komuniti Orang Asli sendiri, saya percaya bahawa masa depan masyarakat Orang Asli terpelihara.

Selain itu menurut Mahdzir, kerajaan turut membelanjakan sejumlah RM6.5 juta setahun bagi membayar elaun bulanan kepada Batin dan Penghulu.

Di pihak JAKOA pula sebagai agensi yang dipertanggungjawabkan, sentiasa mencari ruang kerjasama dengan pelbagai agensi kerajaan dan swasta untuk manfaat kepada masyarakat Orang Asli.

Author

Tun Puteh Wanti

View all posts

View all posts


Anwar mohon penghakiman ingkar terhadap MP Pendang

KUALA LUMPUR: Datuk Seri Anwar Ibrahim memohon untuk memasukkan penghakiman ingkar terhadap Ahli Parlimen Pendang, Datuk Awang Solahuddin Hashim atas kegagalannya memfailkan pernyataan pembelaan bagi menjawab saman fitnah oleh Perdana Menteri itu, dalam tempoh masa ditetapkan.

Anwar, 75, memfailkan saman itu terhadap Awang Solahuddin pada 3 Mac lepas, berhubung kenyataan berbaur fitnah terhadap Perdana Menteri itu di lobi Parlimen.

Peguam Datuk S N Nair, yang mewakili Anwar, berkata writ dan tuntutan saman itu telah diserahkan kepada Awang Solahuddin selaku defendan pada 3 Mac dan beliau sepatutnya memfailkan pernyataan pembelaan selewat-lewatnya 21 Mac.

“Semasa pengurusan di hadapan Timbalan Pendaftar Mahkamah Tinggi Aisyaf  Falina Abdullah hari ini, kami memaklumkan kepada mahkamah mengenai kegagalan defendan untuk memfailkan pernyataan pembelaan dalam tempoh masa yang diperuntukkan dalam perundangan dan memohon penghakiman ingkar direkodkan terhadap defendan.

Selepas merekodkan bantahan kami, timbalan pendaftar itu mengarahkan agar perkara tersebut dibawa ke hadapan Yang Arif untuk tindakan selanjutnya. Namun, tarikh pengurusan kes akan ditetapkan kemudian,” kata Nair ketika dihubungi hari ini.

Nair berkata, walaupun pihaknya telah membangkitkan bantahan dan fakta bahawa mahkamah masih belum memberikan apa-apa lanjutan masa dan arahan kepada defendan untuk memfailkan pernyataan pembelaannya, namun peguam defendan telah meneruskan dengan pemfailan pernyataan pembelaan itu hari ini.

Berdasarkan pernyataan tuntutan, Anwar selaku plaintif mendakwa defendan membuat beberapa kenyataan yang merujuk kepadanya di lobi Dewan Rakyat, bangunan Parlimen di sini, semasa Mesyuarat Pertama Penggal Kedua Parlimen Ke-15, pada 21 Februari lepas.

Beliau berkata kenyataan tersebut telah diterbitkan semula atau menyebabkan penerbitan semula oleh defendan kepada pemberita, yang terakam dalam bentuk audio dan video.

Menurut Anwar, pada 21 Februari 2023, kenyataan fitnah daripada audio dan video tersebut telah diterbitkan semula atau menyebabkan penerbitan semula oleh defendan di aplikasi TikTok melalui akaun di bawah nama “@asriasri64chanel”.

Ahli Parlimen Tambun itu berkata pada hari sama (21 Februari) portal MalaysiaKini menerbitkan semula sebahagian kenyataan fitnah daripada audio dan video tersebut menerusi dua artikel bertajuk “MP PAS: Sikap pendendam Anwar lebih teruk daripada Mahathir” manakala dalam versi Bahasa Inggeris, bertajuk “Why no LCS charges, MP asks ‘more vindictive than Mahathir’ PM”.

Menurut Anwar, kenyataan fitnah itu antaranya membawa maksud beliau mempunyai sifat pendendam serta membalas dendam, telah menyalah guna kuasa sebagai Perdana Menteri dan Menteri Kewangan dengan mencampuri, mengganggu serta sewenang-wenangnya mengarahkan agensi penguatkuasaan undang-undang dan pendakwaan di Malaysia untuk agenda politik peribadi.

Beliau mendakwa Awang Solahuddin sengaja dan berniat jahat mengucap serta menerbitkan kenyataan fitnah itu untuk menghasut orang ramai serta menimbulkan kebencian peribadi terhadap plaintif yang kini Ketua Kerajaan Perpaduan yang sah dan komited untuk membasmi segala bentuk rasuah. – BERNAMA


Program Menu Sihat Perpaduan libatkan Tabika Perpaduan, Taska Genius Perpaduan seluruh negara

PUTRAJAYA: Kementerian Perpaduan Negara melalui Jabatan Perpaduan Negara dan Integrasi Nasional telah mengadakan program Menu Sihat Perpaduan secara serentak di semua Tabika Perpaduan dan Taska Genius Perpaduan seluruh negara.

Kementerian Perpaduan Negara dalam kenyataan hari ini berkata, program itu melibatkan 1,781 Tabika Perpaduan dengan jumlah murid seramai 36,874 orang dan 41 Taska Genius Perpaduan dengan murid seramai 980 orang.

“Tujuannya untuk meningkatkan pengetahuan serta kefahaman kanak-kanak, ibu bapa dan masyarakat mengenai kepentingan pengamalan menu sihat dalam kehidupan seharian.

“Selain itu, ia juga dapat meningkatkan kesedaran kepada ibu bapa dan masyarakat mengenai penyediaan menu sihat yang bernutrisi serta pengamalan gaya hidup dan budaya pemakanan sihat,” katanya di sini, hari ini.

Jelasnya, program ini memberi pengisian untuk memastikan amalan pemakanan sihat dapat diterapkan kepada kanak-kanak bagi mengurangkan empat kesan malnutrisi di kalangan kanak-kanak.

Antaranya, kurang berat badan, terbantut, tersusut dan berat badan berlebihan atau obesiti.

Dalam pada itu, Kementerian Perpaduan Negara mengharapkan program ini dapat dijadikan sebagai pemangkin kepada peningkatan kualiti dan pengamalan pengambilan makanan yang sihat harus dipupuk dari rumah sejak peringkat awal usia kanak-kanak.

“Hal ini penting sebagai dorongan kepada kanak-kanak menjalani kehidupan secara seimbang dan seterusnya memberi pendedahan awal kepada mereka mengenai amalan gaya hidup sihat serta pengetahuan pemilihan makanan seimbang,” ujarnya.

Author

Nurul Ain Japri

View all posts

View all posts


Johari Abdul dipilih sebagai Ketua Pembangkang DUN Kedah

ALOR SETAR: Ahli Dewan Undangan Negeri (ADUN) Gurun daripada PKR, Datuk Johari Abdul dipilih menjadi Ketua Pembangkang DUN Kedah yang baharu selepas kesemua ADUN Pakatan Harapan (PH) negeri ini sebulat suara memilih beliau mengisi jawatan itu.

Johari berkata keputusan itu dibuat ketika sesi rehat Persidangan DUN Kedah yang berlangsung di Wisma Darul Aman di sini, apabila pelantikan beliau mendapat sokongan kesemua 10 ADUN PH Kedah selepas mereka mengadakan mesyuarat hari ini.

“Alhamdulillah, semua rakan dalam PH sebulat suara memberi peluang kepada saya sebagai Ketua Pembangkang DUN Kedah bagi menggantikan Datuk Phahrolrazi.

Insya-Allah, saya akan buat yang terbaik untuk memastikan perjalanan dewan seperti diharapkan… kita akan jadi pembangkang yang konstruktif dan terbaik untuk negeri kita,” katanya ketika ditemui pemberita di Wisma Darul Aman di sini, hari ini.

Bekas Pengerusi Amanah Kedah Datuk Phahrolrazi Mohd Zawawi yang juga Ketua Pembangkang DUN Kedah sebelum ini, dipecat keahliannya semalam kerana didapati melanggar perlembagaan dan mengingkari keputusan parti serta melakukan perbuatan bertentangan dengan kepentingan parti.

Setiausaha Agung Amanah, Datuk Dr Mohd Hatta Md Ramli dalam satu kenyataan memaklumkan pemecatan itu dibuat berasaskan peruntukan kuasa di bawah Fasal 6.2 (b) Jawatankuasa Pengurusan Nasional parti yang bermesyuarat semalam.

Sementara itu, Johari mengucapkan terima kasih atas sumbangan Phahrolrazi sepanjang tempoh ADUN Alor Mengkudu itu menjalankan tanggungjawab sebagai Ketua Pembangkang  DUN Kedah sebelum ini.

“Beliau (Phahrolrazi) telah memberikan pandangan dan idea bernas dalam dewan ini, lantas pihak pembangkang Kedah akan menyambung hasrat beliau dalam usaha memastikan peranan itu terus dimainkan sebaik mungkin,” katanya. – BERNAMA


Puluhan ribu ahli UMNO berhimpun, anak Najib bakal berucap

KUALA LUMPUR: Puluhan ribu ahli UMNO mula memenuhi Dewan Merdeka di Pusat Dagangan Dunia Putra (PWTC) untuk mendengar taklimat Presiden parti itu, Datuk Seri Dr Ahmad Zahid Hamidi sejak jam 2 petang ini.

Anak kepada Datuk Seri Najib Razak, Nooryana Najwa dan Datuk Mohd Nizar serta peguam, Tan Sri Muhammad Shafee Abdullah, antara yang akan berucap pada majlis Taklimat Khas Presiden UMNO, hari ini.

Perkara itu dimaklumkan Setiausaha Agung UMNO, Datuk Seri Ahmad Maslan, ketika menyampaikan taklimat ringkas di hadapan ahli parti.

Majlis taklimat itu dihadiri semua Ahli Majlis Kerja Tertinggi (MKT) UMNO kecuali Perdana Menteri, Datuk Seri Ismail Sabri Yaakob.

Turut hadir ialah isteri kepada Najib, Datin Seri Rosmah Mansor.

Mesyuarat Biro Politik UMNO sebelum ini antara lain menetapkan fokus topik penting yang akan disentuh pada sesi Taklimat Khas Presiden itu.

Antaranya, kesiapsiagaan yang diperlukan untuk UMNO mendepani Pilihan Raya Umum Ke-15 (PRU15) serta penjelasan lanjut susulan keputusan Mahkamah Persekutuan, yang mengekalkan sabitan dan hukuman 12 tahun penjara serta denda RM210 juta yang dikenakan ke atas Najib, yang didapati bersalah menyeleweng dana RM42 juta milik SRC International Sdn Bhd.

Panel lima hakim dipengerusikan Ketua Hakim Negara, Tun Tengku Maimun Tuan Mat, pada 23 Ogos lalu, sebulat suara membuat keputusan itu selepas mendapati pembelaan Najib sememangnya tidak konsisten dan gagal menimbulkan keraguan munasabah.

Puluhan media yang berhimpun di hadapan dewan itu masih tidak dibenarkan untuk masuk ke dalam bagi mendengar taklimat berkenaan.

Beberapa sepanduk yang mendoakan kesejahteraan Najib turut dipasang dan terdapat tabung disediakan untuk ahli menyampaikan sendiri nukilan kepada bekas Perdana Menteri itu.

Author

Tun Puteh Wanti

View all posts

View all posts


Giant sasar 500,000 hidangan makanan sempena kempen Sudah Makan?

Oleh: FATTAH RAZZAQ

KUALA LUMPUR: Giant Malaysia menyasar untuk menyediakan 500,000 hidangan makanan menjelang akhir tahun depan dengan kerjasama The Lost Food Project (TLFP) sempena kempen ‘Sudah Makan?’.

Pengarah Pemasaran (Makanan) Asia Tenggara DFI Retail Group, Lee Yik Hun berkata, pihaknya juga juga akan menyumbang 10 sen untuk pembelian setiap kilogram beras jenama Meadow kepada mereka yang memerlukan.

Yik Hun berkata, kempen itu tidak hanya tertakluk kepada semua produk beras Meadows yang dijual di Giant, tetapi turut juga merangkumi semua pasaraya Cold Storage, Mercato dan TMS di Malaysia.

“Malah, saya juga dengan berbesar hati ingin mengumumkan bahawa dalam usaha untuk mencapai matlamat membekalkan 500,000 hidangan makanan kepada mereka yang memerlukannya.

“Kami akan mengembangkan program sumbangan makanan Giant bersama TLFP dengan menambah 12 pasar raya lagi bagi meningkatkan jumlah lebihan makanan yang disumbangkan.

“Peningkatan ini adalah perlu kerana kini terdapat lebih banyak keluarga yang memerlukan bantuan, terutamanya pasca pandemik, di mana lebih ramai dalam komuniti kami telah terjejas,” katanya dalam satu kenyataan di sini.

Majlis pelancaran kempen ‘Sudah Makan?’ Giant berlangsung baru-baru ini serentak program tanggungjawab sosial korporat (CSR) lebihan makanan.

Sementara itu, Yik Hun menambah, Giant Malaysia merancang untuk membuka empat lagi Giant Mini bulan depan, menjadikan jumlah keseluruhan perniagaan kedai runcit terbaharunya itu negara ini sebanyak 50 cawangan.

Beliau berkata pihaknya kini sedang giat mengembangkan kehadiran Giant Mini selepas mendapat sambutan menggalakkan daripada masyarakat.

Menurutnya, salah satu sebab utama pihaknya membuka kedai berkonsepkan runcit seperti Giant Mini ini adalah untuk memberi kemudahan dari segi akses kepada masyarakat.

“Ramai pelanggan kami mengatakan harga produk yang dijual di Giant adalah murah dan berpatutan, produk juga bagus tetapi lokasinya jauh.

“Maka, kami mahu membawa pengalaman mereka membeli-belah di Giant kepada masyarakat berdekatan menerusi pembukaan kedai runcit sebegini.

“Malah, majoriti produk dan barangan yang dijual di Giant Mini adalah sama dari segi harga dengan yang dijual di pasar raya Giant. Ia menawarkan lebih 4,000 produk unit simpanan stok (SKU) bergantung kepada saiz kedai,” katanya.

Author

Media Variasi

View all posts

View all posts


5G kedua: Huawei juga perlu lalui proses tender terbuka seperti Ericsson

KUALA LUMPUR: Pengendali rangkaian 5G kedua atau Entiti B kelak akan menjalankan proses yang sama mengikut tatakelola mereka dalam melantik vendor bagi penyedia perkakasan rangkaian 5G, kata Timbalan Menteri Komunikasi dan Digital, Teo Nie Ching.

Sewaktu dalam sesi Kamar Khas di Parlimen pada Isnin, Ahli Parlimen Serdang itu berkata, proses tender terbuka untuk rangkaian kedua tersebut akan dilaksanakan oleh Digital Nasional Berhad (DNB), seperti mana sewaktu dimenangi Ericsson dahulu.

Beliau berkata, Pasukan Petugas Pelaksanaan Dwirangkaian 5G yang dipengerusikan secara bersama oleh Ketua Setiausaha Perbendaharaan dan Ketua Setiausaha KKD telah ditubuhkan pada Mei 2023 bagi memastikan peralihan kepada dwirangkaian 5G berjalan dengan lancar.

“Setakat ini, proses peralihan ini berjalan lancar meskipun terdapat beberapa isu yang akhirnya dapat diselesaikan melalui beberapa siri perbincangan yang diadakan bersama semua pihak berkepentingan.

“Akhirnya, matlamat utama yang ingin dicapai oleh kerajaan ialah penyediaan liputan perkhidmatan 5G yang menyeluruh pada harga yang berpatutan, di samping penerimagunaan teknologi 5G yang meluas dalam kalangan pihak perusahaan,” katanya lagi.

Beliau berkata demikian ketika memberi maklum balas kepada ucapan Ahli Parlimen Masjid Tanah, Datuk Mas Ermieyati Samsudin, yang mempersoalkan tindakan Perdana Menteri Datuk Seri Anwar Ibrahim yang dengan terbuka menyokong penglibatan Huawei secara terus.

Beliau berkata, tindakan itu menimbulkan pelbagai keraguan mengenai tatakelola kerajaan Perpaduan di dalam pertimbangan dasar 5G negara.

Dalam pada itu Nie Ching berkata, kerajaan kekal dengan pendirian bahawa pemilihan vendor bagi penyediaan perkakasan rangkaian adalah keputusan komersial oleh pihak syarikat penyedia perkhidmatan.

“Selaras dengan dasar pasaran yang terbuka, beliau berkata, kerajaan tidak pernah meletakkan sebarang syarat kepada pihak syarikat penyedia perkhidmatan dalam pemilihan vendor bagi penyediaan perkakasan rangkaian mereka.

“Selain itu, pelaksanaan model dwirangkaian itu adalah selari dengan amalan di negara-negara lain yang menawarkan kepelbagaian rangkaian bukan sahaja untuk rakyat, malah juga untuk sektor perindustrian yang merupakan antara kumpulan sasar penggunaan teknologi 5G.

“Model ini turut mengambil kira kemampanan ekosistem industri telekomunikasi di Malaysia dalam jangka masa panjang. Model dwirangkaian ini akan mewujudkan persaingan antara kedua-dua pihak yang membangunkan dua rangkaian 5G di Malaysia, sekali gus mendorong kepada pembinaan rangkaian mudah alih yang efisien, peningkatan inovasi dan pengoptimuman kos pelaksanaan.

“Perkara ini secara tidak langsung akan memberikan impak positif kepada rakyat sebagai pengguna melalui perkhidmatan yang berkualiti pada harga yang berpatutan,” katanya lagi.

Nie Ching berkata, kerajaan telah menilai semula dasar 5G negara dan berpandangan bahawa apabila pelaksanaan rangkaian 5G oleh DNB berada pada paras yang baik, iaitu apabila liputan 5G telah mencapai 80% liputan di kawasan berpenduduk.

Beliau berkata kerajaan berpandangan adalah sesuai untuk rangkaian 5G kedua dibangunkan bagi meningkatkan persaingan, sekali gus menamatkan unsur monopoli yang sering dikaitkan dengan DNB. – Awani

Author

Media Variasi

View all posts

View all posts


Noor Azman dilantik Setiausaha Agung FAM

KUALA LUMPUR: Persatuan Bolasepak Malaysia (FAM) hari ini mengumumkan Naib Presiden Persatuan Bolasepak Melaka (MUSA) Noor Azman Rahman sebagai setiausaha agung badan induk itu yang baharu, berkuat kuasa 1 Sept.

FAM dalam kenyataan memaklumkan pelantikan Noor Azman yang ketika ini menyandang jawatan koordinator presiden di FAM, adalah susulan peletakan jawatan Mohd Saifuddin Abu Bakar.

Noor Azman, 55, bertugas sebagai koordinator presiden FAM sejak 2018 setelah Datuk Hamidin Mohd Amin dipilih sebagai presiden.

Beliau juga merupakan naib presiden MUSA pada 2012 sebelum menyandang jawatan setiausaha agung MUSA selama tiga tahun dari 2015 hingga 2018.

Selain itu, beliau juga pernah terlibat dalam beberapa jawatankuasa tetap FAM, antaranya sebagai Ahli Jawatankuasa Media (2010-2013), Ahli Jawatankuasa Futsal dan Bola Sepak Pantai (2014-2018) dan Ahli Jawatankuasa Pertandingan (2018-2019).

Dalam pengurusan pasukan, Noor Azman pernah menjadi pengurus pasukan Liga FAM Melaka pada 2013, penolong pengurus pasukan Liga FAM Melaka (2014) serta penolong pengurus pasukan futsal kebangsaan dari 2014 hingga 2017.

Pada 23 Ogos lepas, FAM menerima peletakan jawatan Mohd Saifuddin yang mahu menumpukan kepada kerjayanya di peringkat antarabangsa. – BERNAMA